Konflik Rusia-Ukraine: Malaysia ulangi komitmen berprinsip dan hormati kedaulatan negara

PUTRAJAYA, 3 Mac - Malaysia menyambut baik rundingan antara Rusia dan Ukraine di Belarus, menurut Wisma Putra di sini hari ini.Wisma Putra melalui kenyataan media memaklumkan resolusi “Tindakan keganasan ke atas Ukraine” telah diterima pakai pada sesi khas kecemasan ke-11 Perhimpunan Agung Pertubuhan Bangsa-Bangsa Bersatu (PBB) di New York, semalam.Menurut kenyataan itu, resolusi tersebut telah mendapat sokongan sebanyak 141 undian berpihak, lima (5) membantah dan 35 berkecuali."Walaupun Malaysia tidak bersetuju sepenuhnya dengan kandungan resolusi tersebut, Malaysia telah menyatakan sokongan dan membuat undian ke atas resolusi berkenaan atas pendirian berprinsip negara yang menghormati kedaulatan, kemerdekaan serta integriti wilayah sesebuah negara yang amat penting kepada Malaysia."Bagi menjelaskan undi negara, Malaysia sekali lagi mengulangi komitmen terhadap Piagam PBB, yang selari dengan prinsip asas integriti wilayah serta kedaulatan sesebuah negara yang seharusnya tidak dicabuli oleh mana-mana negara."Menggariskan hubungan kerjasama yang erat dengan kedua-dua buah negara, Rusia dan Ukraine, Malaysia sedar situasi konflik ini adalah kompleks dan rumit berikutan keadaan geopolitik serta perbezaan dalam pelbagai aspek yang terus menjadi kebimbangan bagi kedua-dua buah negara. "Dalam hal ini, Malaysia berpandangan supaya negara–negara terlibat perlu mencari jalan penyelesaian melalui dialog dan rundingan damai," menurut kenyataan Wisma Putra pada Khamis.Oleh itu, Malaysia menggesa supaya Majlis Keselamatan PBB terus mencari jalan penyelesaian terhadap konflik tersebut dan melaksanakan peranan utamanya dalam memastikan keamanan dan keselamatan sejagat."Sebagai sebuah negara anggota PBB yang bertanggungjawab, Malaysia mengulangi komitmen berterusan negara terhadap penyelesaian secara damai."Malaysia akan terus menyokong usaha-usaha di peringkat antarabangsa untuk mencari jalan penyelesaian terhadap konflik tersebut demi mengekalkan keamanan dan keselamatan serantau dan antarabangsa, serta kemakmuran sejagat," jelas Wisma Putra.

Semalam, Wakil Tetap Malaysia, Datuk Syed Mohamad Hasrin Aidid ke PBB pada sesi ke-11 UNGA di ibu pejabat PBB, New York.Persidangan itu untuk mendesak Presiden Rusia, Vladimir Putin menghentikan konflik di Ukraine dengan segera dan kali terakhir Malaysia mengundi menyokong resolusi UNGA yang mengutuk keras Rusia ialah apabila kuasa dunia itu menceroboh wilayah Crimea milik Ukraine pada 2014 lalu.


Dakwaan Malaysia belum mula bayar hutang 1MDB tidak benar

(Tengku Datuk Seri Zafrul Tengku Abd Aziz menjawab pertanyaan semasa sesi soal jawab lisan hari ini)

KUALA LUMPUR, 3 Mac- Dakwaan bahawa Malaysia belum membuat pembayaran hutang 1Malaysia Development Berhad (1MDB) sama sekali tidak berasas. Menurut Menteri Kewangan, Tengku Datuk Seri Zafrul Tengku Abd Aziz dalam sidang Dewan Rakyat hari ini, pihak kerajaan sudah membuat pembayaran faedah hutang berkenaan. Jelasnya, hutang berjumlah RM32.3 bilion itu mempunyai tempoh matang antara tahun 2022 sehingga 2039.

(Ahli Parlimen Bagan, Lim Guan Eng ketika mengemukakan soalan berkaitan 1MDB di Dewan Rakyat)

"Memandangkan prinsipal hutang-hutang tersebut hanya akan matang lambat lagi. Contohnya prinsipal bon terbitan 1MDB Energy Limited 11 Mei 2022, RM7.35 bilion. Bon terbitan 1MDB Energy Langat 2022, RM7.35 bilion, bon terbitan 1MDB Global Investment RM12.6 bilion, Sukuk terbitan 1MDB RM5 bilion, jadi RM32.3 billion ini tarikh matang antara tahun 2022 hingga 2039, jadi belum dibayar, ini principal." katanya ketika menjawab pertanyaan Ahli Parlimen Bagan, Lim Guan Eng. Zafrul sekali lagi menegaskan bahawa hutang terkumpul 1MDB terdiri daripada prinsipal termasuk bon dan sukuk berjumlah kira-kira RM38 bilion ringgit.


Bahasa melayu di pentas antarabangsa, daulatkan bahasa kebangsaan

KUALA LUMPUR, 3 Mac - Polemik tentang penggunaan bahasa Melayu dalam usaha mendaulatkannya, baik di peringkat domestik mahupun antarabangsa, tidak pernah berkesudahan.Justeru, pengumuman Perdana Menteri Datuk Seri Ismail Sabri Yaakob pada 26 Feb lepas berhubung penggunaan bahasa Melayu dalam setiap urusan rasmi negara, termasuk pada mesyuarat dan persidangan antarabangsa, disifatkan oleh pejuang bahasa kebangsaan sebagai “sinar” ke arah merealisasikan matlamat itu.Keputusan itu juga sejajar dengan Perkara 152 Perlembagaan Persekutuan yang memperuntukkan bahasa Melayu merupakan bahasa kebangsaan dan bahasa rasmi negara, yang mana kementerian dan agensi kerajaan perlu menjadi contoh terbaik dalam usaha memantapkan penggunaan bahasa kebangsaan.Mengulas mengenainya, Ketua Pengarah Dewan Bahasa dan Pustaka Datuk Abang Sallehuddin Abang Shokeran berkata pengumuman Perdana Menteri itu bahawa kerajaan akan menggunakan bahasa Melayu dalam semua urusan rasmi termasuk di peringkat antarabangsa, merupakan keputusan tepat dan berani.Keputusan itu katanya turut mencerminkan kesungguhan politik Ismail Sabri selaku pemimpin nombor satu negara dalam memartabatkan bahasa Melayu, sekalipun ada suara-suara tertentu yang membantah keputusan beliau.“Penegasan kerajaan tentang perlunya penggunaan bahasa kebangsaan diberikan keutamaan dalam semua urusan rasmi kerajaan harus diberi perhatian serius oleh semua pihak, terutamanya pegawai-pegawai kerajaan. “Dalam konteks ini, Jabatan Perkhidmatan Awam (JPA) telah mengeluarkan pekeliling iaitu Pekeliling Perkhidmatan Bil. 9, Tahun 2011 (Panduan Penggunaan Bahasa Kebangsaan dalam Perkhidmatan Awam) dan Pekeliling Perkhidmatan Bil. 1, Tahun 2020 (Pemerkasaan Penggunaan Bahasa Kebangsaan dalam Perkhidmatan Awam),” katanya kepada Bernama. Komitmen Ismail Sabri dalam mendaulatkan bahasa Melayu dibuktikan menerusi tindakan beliau menggunakan bahasa kebangsaan ketika menghadiri mesyuarat dua hala dan sidang media dalam lawatan rasminya ke Brunei Darussalam, Kemboja dan Thailand baru-baru ini.Malah, Perdana Menteri dilaporkan tidak menolak kemungkinan bahasa Melayu dijadikan bahasa ASEAN pada suatu hari nanti.Keberanian beliau menggunakan bahasa Melayu semasa urusan rasmi di luar negara itu menarik perhatian ramai rakyat Malaysia yang berbangga dengan hal berkenaan.

Pada akhir tahun lepas, Menteri Alam Sekitar dan Air Datuk Seri Tuan Ibrahim Tuan Man juga melakukan perkara sama, berbahasa Melayu selama kira-kira tiga minit ketika berucap pada Persidangan ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu di Glasgow, Scotland. Ketika mengulas tentang dakwaan penggunaan bahasa Melayu dalam semua urusan rasmi akan membuatkan Malaysia ketinggalan, Abang Sallehuddin berkata penggunaan bahasa kebangsaan membolehkan negara berjaya dengan acuannya sendiri.“Keputusan kerajaan untuk menggunakan bahasa Melayu sebagai bahasa pengantar utama di sekolah kebangsaan sejak 1970-an telah membawa negara kita maju pada tahap sekarang, dan kami yakin semua pihak yang bangga dengan negaranya tidak akan berasa kerdil untuk menyokong keputusan ini.“… ini juga akan meningkatkan imej negara. Jika khidmat terjemahan diperlukan, diharapkan kerajaan akan menyediakan perkhidmatan ini,’’ katanya. Menurut beliau lagi, keputusan itu juga akan memperkukuhkan lagi kepercayaan dan keyakinan rakyat terhadap kepentingan bahasa Melayu sebagai bahasa kebangsaan, yang bukan sahaja melambangkan perpaduan tetapi juga berperanan sebagai bahasa ilmu.“Bahasa Melayu sudah menjadi bahasa persuratan dan bahasa ilmu sejak sekian lama. Jika ada kelemahan dari sudut penggunaan bahasa kebangsaan, ini bukan kerana kelemahan bahasa itu tetapi berpunca daripada kelemahan penggunanya,” jelas beliau, menambah bahasa Melayu juga mempunyai istilah yang mencukupi dan dikemas kini dari semasa ke semasa.Bagi Felow Utama Institut Kajian Etnik (KITA) Universiti Kebangsaan Malaysia Prof Datuk Dr Teo Kok Seong, tidak wujud istilah malu mahupun rasa ketinggalan zaman sekiranya rakyat negara ini, terutamanya penjawat awam, berbahasa Melayu di pentas antarabangsa.Mengakui terdapat kumpulan tertentu yang memperlekeh dan melenting sekiranya pemimpin negara berucap dalam bahasa Melayu di luar negara, pakar bahasa itu berkata golongan tersebut mungkin lupa atau “buat-buat lupa” bahawa negara seperti Jerman dan Perancis menggunakan bahasa masing-masing di pentas antarabangsa.“Mereka tidak peduli guna bahasa Jerman mahupun Perancis, begitu juga Belanda, dan di sebelah timur, kita dapat lihat China, Jepun dan Korea pun sama. Pemimpin mereka apabila berucap di pentas antarabangsa, menggunakan bahasa sendiri dan tidak mengunakan bahasa Inggeris pun… begitu juga halnya Indonesia yang telah lama menggunakan bahasa Indonesia dalam sebarang acara,’’ katanya.Malah tegas beliau, seharusnya penggunaan bahasa Melayu di peringkat urus tadbir, sama ada di dalam mahupun di luar negara, dilakukan sejak dahulu lagi.“Dalam Pekeliling Perkhidmatan Awam Tahun 2020, jelas dinyatakan penjawat awam termasuk anggota pentadbiran iaitu menteri, timbalan menteri, setiausaha parlimen dan setiausaha politik, dipertanggungjawabkan untuk memperkasa penggunaan bahasa kebangsaan dalam perkhidmatan awam,” katanya, menambah bahasa Melayu juga perlu dituturkan dengan baik dan sopan.Selain itu, Teo juga melihat penggunaan bahasa Melayu oleh rakyat negara ini membuktikan kewujudan jati diri mereka. Sejarah merekodkan bahawa bahasa Melayu diisytiharkan sebagai bahasa rasmi bagi Persekutuan Malaysia pada 1 Sept 1967 oleh Yang di-Pertuan Agong Sultan Ismail Nasiruddin Shah.Perisytiharan itu menyusuli tindakan Parlimen meluluskan Rang Undang-Undang Bahasa Kebangsaan dalam mesyuaratnya yang berlangsung pada Mac 1967.Bapa KemerdekaanTunku Abdul Rahman Putra Alhaj selaku perdana menteri ketika itu, menegaskan bahawa kedaulatan bahasa Melayu sebagai bahasa rasmi telah melengkapkan makna merdeka buat Malaysia. - BERNAMA


7,651 penduduk terjejas banjir di Kelantan dan Terengganu akan terima BWI dalam kadar segera

PASIR MAS, 3 Mac- Seramai 7,651 penduduk terjejas banjir di Kelantan dan Terengganu yang berpindah ke Pusat Pemindahan Sementara (PPS) akibat bencana banjir akan menerima Bantuan Wang Ihsan (BWI) dalam kadar segera.

Perdana Menteri, Datuk Seri Ismail Sabri Yaakob berkata, bantuan sebanyak RM1,000 bagi setiap isi rumah itu akan diagih kepada penduduk terjejas mengikut senarai berdaftar di PPS sebelum mereka dibenarkan pulang ke rumah masing-masing.Beliau menyatakan demikian kepada pemberita di Pasir Mas, Kelantan selepas mengadakan lawatan kerja ke Pusat Pemindahan Sementara (PPS) Sekolah Kebangsaan Gelang Mas.Sejurus tiba di PPS berkenaan yang menempatkan 808 penduduk terjejas daripada 277 keluarga dari kawasan sekitar, Perdana Menteri meluangkan masa selama sejam untuk mendengar taklimat mengenai perkembangan banjir semasa di Kelantan oleh pihak Jabatan Pengairan dan Saliran (JPS).Beliau yang diiringi Menteri Besar Kelantan, Datuk Ahmad Yakob kemudiaannya beramah mesra bersama penduduk terjejas banjir di PPS berkenaan dan menyampaikan sumbangan kepada 40 ketua isi rumah terlibat.

(Perdana Menteri mengadakan lawatan kerja ke Pusat Pemindahan Sementara (PPS) Sekolah Kebangsaan Gelang Mas)

Dalam pada itu menurut Datuk Seri Ismail Sabri lagi, selain bantuan wang ihsan, kerajaan turut menyalurkan pelbagai lagi bentuk bantuan kepada penduduk terjejas banjir bagi meringankan beban mereka.Antaranya, bayaran tunai RM2,500 untuk pembelian tunai barang keperluan asas yang rosak akibat banjir, baucar atau rebat RM500 bagi kerosakan barangan elektrik, RM1,000 bagi pembaikian kenderaan rosak dan diskaun 50% bagi pembelian alat ganti yang disediakan syarikat Perodua serta percuma bagi menunda kenderaan yang rosak ditenggelami banjir.Baucar RM1,000 itu juga boleh digunakan untuk membayar deposit kenderan baru seperti motosikal yang rosak akibat bencana tersebut.Dalam pada itu beliau turut memaklumkan, kerajaan turut bersimpati terhadap nasib penduduk yang berdepan dengan kerosakan rumah dan rumah yang hanyut akibat banjir.Bagi kerosakan infrastruktur seperti jalan, balai raya dan sebagainya, laporkan segera kepada pejabat daerah ataupun pemimpin untuk diambil tindakan segera oleh kementerian terlibat seperti KPLB.Mengulas mengenai projek jangka panjang dalam menangani masalah banjir di jajahan Rantau Panjang Pasir Mas dan Tumpat, kerajaan sedang meneliti peruntukan RM1.3 bilion bagi meneruskan projek pembinaan tebatak banjir bagi fasa kedua yang dikemukakan KASA dan JPS.

Banjir gelombang keempat yang melanda negeri-negeri pantai timur sejak Jumaat lalu telah menjejaskan lebih 26,697 penduduk di Terengganu dan Kelantan.


PM ucap selamat maju jaya kepada calon SPM

PUTRAJAYA , 2 Mac - Perdana Menteri Datuk Seri Ismail Sabri Yaakob mengucapkan selamat maju jaya kepada pelajar yang menduduki peperiksaan Sijil Pelajaran Malaysia (SPM) 2021 yang bermula hari ini. Menerusi catatan di laman Facebooknya, Ismail Sabri mahu semua calon peperiksaan melakukan yang terbaik demi masa depan mereka.

(Datuk Seri Ismail Sabri ucap Selamat menduduki peperiksaan SPM 2021 buat anak-anak Keluarga Malaysia yang tersayang)

“Mulakan dengan doa yang baik-baik agar dipermudahkan menjawab soalan-soalan. Pak Long sayang semua. selamat berjaya,” katanya.Peperiksaan SPM yang akan berlangsung hingga 29 Mac ini membabitkan seramai 407,097 calon dengan 50,514 petugas peperiksaan dilantik bagi memastikan kelancaran pengurusan dan pengendalian peperiksaan itu di 3,382 pusat peperiksaan seluruh negara.


UniMAP kolaborasi dengan Nihon Superior, perkukuh penyelidikan berkaitan elektronik

ARAU, 2 Mac- Universiti Malaysia Perlis (UniMAP) terus berkolaborasi dengan pihak industri sebagai menyahut saranan kerajaan supaya agenda Pendidikan Teknikal dan Latihan Vokasional (TVET) berjaya dilaksanakan.Terbaharu UniMAP menandatangani memorandum perjanjian bersama salah sebuah syarikat pengeluar bahan pateri terbesar di Jepun, Nihon Superior Co Ltd bagi meneroka projek penyelidikan dan pembangunan bahan penyambungan elektronik baharu.UniMAP menerusi anak syarikatnya, Tehnopreneur UniMAP Sdn Bhd (TUSB) diwakili oleh Pengerusi Lembaga Pengarahnya, Shahruddin Othman manakala Nihon Superior diwakili Yuji Kozutsumi yang juga Pengarah Urusan syarikat terkenal itu.Hadir sama, Pengarah TUSB, Dr. Mujahir Ab Rahim, Pengurus R&D Nihon, Pavithiran Narayanan dan Naib Canselor UniMAP, Prof Ts Dr. Zaliman Sauli.Nihon Superior yang berpangkalan di Osaka, Jepun ini yang juga beroperasi di Jelapang, Ipoh telah bersetuju meneroka projek pembuatan bahan penyambungan elektronik bersifat pengalir lampau bagi aplikasi peralatan perubatan dan komunikasi bersama kumpulan penyelidik UniMAP yang diketuai Prof Madya Ir Dr. Mohd Arif Anuar Mohd Salleh.Bagi projek penyelidikan ini, Nihon Superior bersetuju menyalurkan dana geran penyelidikan berjumlah RM313,000 serta penajaan pengajian bagi seorang pelajar bagi mengikuti program pengajian kedoktoran di UniMAP.Selain untuk aktiviti penerokaan penyelidikan bahan penyambungan elektronik yang baharu, ia juga termasuk bagi menampung kos kumpulan penyelidik bagi menjalankan aktiviti perincian bahan menggunakan beberapa peralatan termaju di Jepun.

(Memorandum perjanjian yang telah ditandatangani antara TUSB yang diwakili Shahruddin Othman dengan Nihon Superior Sdn. Bhd, Yuji Kozutsumi disaksikan Dr. Mujahir Ab Rahim, N. Pavithiran dan Dr. Zaliman Sauli)

Dr. Zaliman berkata, jalinan kolaborasi di antara Nihon Superior dan UniMAP ini telah terjalin bermula sejak 2012 dimana dana penyelidikan bernilai hampir RM2 juta telah disalurkan serta sembilan pelajar sarjana dan kedoktoran telah ditaja sehingga kini.Katanya, kolaborasi penyelidikan sejak 2012 ini telah berjaya membantu Nihon Superior dalam pembangunan bahan pateri yang baru serta penambahbaikan proses pembuatan bahan pateri sedia ada.“Jalinan kolaborasi kukuh dengan syarikat antarabangsa seperti ini menunjukkan bahawa UniMAP sentiasa komited dalam memberi sumbangan kepakaran kepada industri-industri di Malaysia dan antarabangsa.“Kerjasama ini secara tidak langsung membuktikan komitmen universiti dalam menjayakan Program Tanggungjawab Sosial Universiti (USR) dan pemindahan ilmu berimpak tinggi dengan memperkasakan UniMAP4Society,” katanya.


Kawalan harga kit ujian COVID-19, vaksinasi antara isu dibahas Ahli Parlimen

KUALA LUMPUR, 2 Mac- Isu berkaitan kenaikan harga kit ujian pengesanan kendiri COVID-19 (RTK-Ag) dan proses vaksinasi antara dibangkitkan beberapa Ahli Parlimen pada sesi perbahasan Usul Menjunjung Kasih Titah Diraja di Dewan Rakyat pada Rabu.Steven Sim Chee Keong (PH-Bukit Mertajam) mencadangkan kerajaan menetapkan harga kit RTK-Ag di bawah RM5 dan memberi subsidi bagi ujian Tindak Balas Berantai Polimerase Masa Nyata (RT-PCR) dengan menetapkan harga di bawah RM100. Beliau berpendapat sekiranya negara serius untuk memasuki fasa endemik, akses rakyat kepada segala keperluan bagi menghadapi wabak itu perlu dipermudahkan.Katanya selain kit ujian, antara keperluan penting lain termasuk pelitup muka, cecair pembasmi kuman dan oksimeter.Sementara itu, Cha Kee Chin (PH-Rasah) pula berkata Kementerian Perdagangan Dalam Negeri dan Hal Ehwal Pengguna (KPDNHEP) perlu menetapkan harga siling runcit kit ujian kendiri berada pada paras yang mampu dibeli golongan M40 dan B40. “Memang pada mula (awal) Disember lepas, kit ujian ini telah dijual di bawah harga RM5 walaupun kerajaan tidak menetapkan harga siling di bawah RM5 ketika itu. Apabila kes meningkat sekarang, mereka mula menjual pada harga RM8 hingga RM9 malah ada lebih tinggi kerana permintaan tinggi,” katanya.Beliau berkata ia menyebabkan keluarga berpendapatan rendah tidak mampu membeli kit ujian tersebut sekali gus menjejaskan usaha mengawal pandemik COVID-19.Justeru katanya KPDNHEP perlu menyemak semula penetapan harga siling tersebut di bawah RM10 atau RM5 supaya peniaga tidak mengambil kesempatan menaikkan harga apabila permintaan tinggi akibat penularan mendadak kes COVID-19.Kerajaan pada September lepas menetapkan harga siling runcit maksimum kit ujian RTK-Ag pada harga RM19.90 daripada RM39.90.

(Steven Sim, mencadangkan kerajaan menetapkan harga kit RTK-Ag di bawah RM5 dan memberi subsidi bagi ujian Tindak Balas Berantai Polimerase Masa Nyata (RT-PCR)/Gambar fail BERNAMA

M.Karupaiya (PH-Padang Serai) pula menggesa KPDNHEP meneliti punca kekurangan stok kit ujian kendiri di pasaran yang dilihat membebankan rakyat kerana ia keperluan penting dalam mendepani ancaman penularan varian Omicron.Mengenai Program Imunisasi COVID-19 Kebangsaan (PICK), Chan Foong Hin (PH-Kota Kinabalu) berkata proses vaksinasi COVID-19 di Sabah perlu ditingkatkan memandangkan kadar vaksinasi di negeri itu masih rendah termasuk pemberian dos penggalak serta vaksin kepada kanak-kanak.“Kadar vaksinasi kanak-kanak berusia 5 hingga 11 tahun di Sabah setakat ini hanya 12.5 peratus berbanding 24.8 peratus di peringkat nasional dan kadar vaksinasi bagi remaja 69.5 peratus berbanding 90 peratus (nasional)."Kadar vaksinasi dewasa di Sabah adalah 77.5 peratus berbanding 97.5 peratus di peringkat nasional sekali gus menjadi negeri terendah kadar vaksinasinya," katanya.Persidangan Dewan Rakyat bersambung esok. -BERNAMA


Kecekapan dan latihan pasukan bomba sukarela akan dipertingkat

KUALA LUMPUR, 2 Mac - Jabatan Bomba dan Penyelamat Malaysia (JBPM) akan meningkatkan tahap kecekapan dan latihan kepada Pasukan Bomba Sukarela (PBS).Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib berkata peranan PBS penting dalam memberi bantuan awal terutama di lokasi yang tidak mempunyai balai bomba dan penyelamat.

"Saya ucapkan terima kasih kepada pasukan sukarelawan dan pasukan khas bomba yang cukup banyak membantu kita sebelum ketibaan pasukan-pasukan dari balai bomba yang berada di kawasan-kawasan berkenaan.

"Tidak semua tempat ada balai bomba jadi kita akan beri perhatian dan cuba naikkan taraf kecekapan dan latihan kepada ahli-ahli bomba sukarela di semua tempat seluruh negara," katanya ketika menjawab pertanyaan Ahli Parlimen Bukit Bendera, Wong Hon Wai pada sesi soal jawab di Dewan Rakyat. Katanya, sehingga kini, terdapat 382 pasukan bomba sukarela dengan keanggotaan 13,600 di seluruh negara.


13,134 pelajar di Melaka duduki SPM 2021

BUKIT KATIL, 2 Mac- Seramai 13,134 pelajar di Melaka menduduki peperiksaan Sijil Pelajaran Malaysia (SPM) 2021 yang bermula hari ini.  Menurut Exco Pendidikan dan Teknologi Melaka, Datuk Rais Yasin, daripada jumlah itu, 11,352 merupakan calon sekolah kerajaan , bantuan kerajaan dan sekolah agama bantuan kerajaan.Manakala 711 calon dari MRSM, 28 calon dari sekolah agama negeri, 181 calon sekolah swasta dan calon persendirian seramai 862 orang. Jelasnya, setakat ini Jabatan Pendidikan Negeri tidak menerima sebarang maklumat berkenaan kes positif dalam kalangan kesemua calon SPM berkenaan.  Bagaimanapun, calon-calon perlu mengisi borang deklarasi kesihatan serta memeriksa suhu badan setiap hari sebelum dibenarkan masuk ke dewan peperiksaan.  "Setakat ini untuk di asrama, kita tidak mempunyai lagi kes dijangkiti COVID-19, Alhamdulillah semua telah pun melepasi fasa itu jadi jumlah kalau ada pun mungkin yang dari rumah, kita tak dapat tahu lagi tapi yg untuk hari ini di asrama dan sebagainya semua berjalan dengan baik,"katanya ketika ditemui pemberita di Sekolah Menengah Kebangsaan (SMK) Bukit Katil.  Mengulas lanjut, beliau turut menasihati semua pelajar agar kekal mematuhi Prosedur Operasi Standard (SOP) ketika berada di premis sekolah dan menjaga kesihatan sepanjang tempoh peperiksaan.

(Exco Pendidikan dan Teknologi Melaka, Datuk Rais Yasin)


COVID-19: Calon SPM positif boleh duduki semula peperiksaan April depan

JOHOR BAHRU, 2 Mac - Calon Sijil Pelajaran Malaysia (SPM) yang didapati positif COVID-19, boleh menduduki semula peperiksaan tersebut pada sidang kedua April depan, kata Menteri Pendidikan Datuk Dr Radzi Jidin.Pelajar diminta tidak khuatir dan hanya perlu memaklumkan perkara itu kepada pihak sekolah."Sekiranya calon positif tidak perlu risau. Mereka perlu maklumkan perkara itu kepada pihak sekolah dan ia akan disahkan oleh Pengetua. Di sini akan ada surat deklarasi bertulis atau bukti paparan dari MySejahtera. Mereka nanti boleh duduki peperiksaan dalam sidang kedua April depan," katanya.Beliau ditemui selepas meninjau perjalanan hari pertama SPM di Sekolah Menengah Kebangsaan (SMK) Kota Masai 2, di sini.Mengulas lanjut, Radzi berkata seramai 407,097 calon peperiksaan SPM di seluruh negara memulakan hari pertama peperiksaan mengambil kertas Bahasa Melayu pukul 8 pagi tadi.Daripada jumlah tersebut 50,317 calon mengambil kertas tersebut di 368 pusat peperiksaan di negeri ini."SPM tahun ini melibatkan lebih 55,000 petugas peperiksaan di seluruh negara dan 21,000 guru pemeriksa kertas," katanya.

(Radzi meninjau perjalanan hari pertama SPM di Sekolah Menengah Kebangsaan (SMK) Kota Masai 2)

Dalam pada itu, beliau memaklumkan sebanyak 147 Sekolah Menengah Kebangsaan (SMK) di negeri ini akan dijadikan pusat mengundi bagi Pilihan Raya Umum (PRU) Dewan Negeri Johor, 12 Mac nanti."Tempat mengundi yang ditetapkan di SMK terlibat tidak melibatkan bilik peperiksaan calon SPM. Kementerian pada awal memohon kepada Suruhanjaya Pilihan Raya (SPR) untuk tidak menggunakan SMK bagi tujuan tersebut namun akur atas kekangan tertentu," jelas beliau.


Rakyat Malaysia di Ukraine digesa daftarkan diri dengan Kedutaan Malaysia di Warsaw untuk mudahkan proses bantuan - PM

KUALA LUMPUR, 1 Mac- Rakyat Malaysia yang masih berada di Ukraine dan tidak berdaftar disaran untuk menghubungi Kedutaan Besar Malaysia di Warsaw, Poland sekiranya memerlukan bantuan.  Semua rakyat Malaysia berdaftar selamat dibawa keluar dari negara bergolak itu dan tiada yang tinggal kecuali mereka yang tidak berdaftar.  Perdana Menteri Datuk Seri Ismail Sabri berkata buat masa ini Malaysia menutup sementara pejabat Kedutaan Besar Malaysia di Kiev, Ukraine susulan serangan ketenteraan Rusia ke atas negara tersebut.  "Kita telah bincang dengan pejabat di Warsaw untuk dihubungi kalau ada tiba-tiba timbul isu rakyat tak daftar tiba-tiba mereka mohon pertolongan untuk bantu, pejabat kita di Warsaw akan membantu.""Saya harap kalau ada rakyat kita, saya menyerulah kepada rakyat kita yang tidak berdaftar tapi berada di Ukraine, sila hubungi pejabat di Warsaw di Poland," kata beliau pada sidang media di Lapangan Terbang Antarabangsa Kuala Lumpur (KLIA) selepas menyambut kepulangan rakyat Malaysia yang dibawa keluar dari Ukraine menerusi misi evakuasi. Perdana Menteri berkata setakat ini Kedutaan Besar Malaysia di Kiev merekodkan 24 rakyat Malaysia yang berdaftar di Ukraine menerusi misi evakuasi warganegara Malaysia dari Ukraine pada 26 Februari.Sebelum ini, 13 warganegara Malaysia telah meninggalkan Ukraine dalam tempoh 14 hingga 24 Februari atas nasihat Kedutaan Besar Malaysia susulan kenyataan media Kementerian Luar Negeri pada 14 Februari 2022.  Dalam pada itu, kumpulan rakyat Malaysia yang telah berlepas dari Warsaw ke Malaysia semalam dan telah selamat tiba di Lapangan Terbang Antarabangsa Kuala Lumpur (KLIA)pada pukul 3.07 petang tadi dengan menaiki pesawat Qatar Airways, QR848 dari Doha.

(Kumpulan rakyat Malaysia di Ukraine yang bertolak dari Warsaw tiba di KLIA disambut oleh Perdana Menteri petang tadi)

Kumpulan tersebut adalah kumpulan terakhir yang dibawa keluar dari Ukraine susulan serangan Rusia Khamis lalu.  "Kita sangat bersyukur kejadian berlaku di Ukraine membimbangkan, tapi alhamdullilah nyawa dan keselamatan rakyat kita jadi keutamaan kerajaan. Oleh sebab itu, kita melakukan usaha terbaik untuk pastikan rakyat kita berada di Ukraine selamat," kata Ismail Sabri kepada pemberita RTM. Perdana Menteri seterusnya mengadakan pertemuan dengan kumpulan itu secara tertutup.


139 pegawai naik pangkat, 112 sebagai pemangku dan penempatan - JPA

(Majlis perjumpaan KPPA bersama pegawai Pengurusan Tertinggi Perkhidmatan Awam Bil. Tahun 2022)

PUTRAJAYA, 1 Mac - Seramai 139 pegawai diluluskan kenaikan pangkat serta 112 pegawai diberikan pemangkuan, perubahan pemangkuan dan penempatan semula yang melibatkan kalangan pegawai kanan dan pengurusan tertinggi daripada pelbagai skim perkhidmatan dan Kementerian.Ketua Pengarah Perkhidmatan Awam (KPPA), Datuk Seri Mohd Shafiq Abdullah berkata, kenaikan pangkat dan pemangkuan tersebut merupakan bentuk pengiktirafan dan penghargaan kerajaan atas khidmat bakti, prestasi dan komitmen yang dicurahkan sepanjang berkhidmat.Manakala untuk penempatan semula pegawai adalah untuk menyegar semul aamanah dan tanggungjawab baharu."Semua penerima hendaklah melaksanakan tanggungjawab dengan penuh amanah dan berintegriti bagi memastikan kelangsungan kecemerlangan perkhidmatan awam."Semua Ketua Jabatan serta pegawai kanan anggota perkhidmatan awam dapat memainkan peranan memperkasa formula baru, merangka dasar yang berevolusi mengikut keperluan semasa dan menyokong dasar-dasar kerajaan bagi meningkatkan imej perkhidmatan awam yang bersifat people centric atau berpaksikan rakyat," katanya pada Majlis Perjumpaan Ketua Pengarah Perkhidmatan Awam Bersama-Sama Pegawai Pengurusan Tertinggi Perkhidmatan Awam Bilangan 1 Tahun 2022 yang berlangsung di Auditorium, Jabatan Perkhidmatan Awam (JPA).

Katanya, ia selaras seperti mana yang dikehendaki oleh Perdana Menteri, Datuk Seri Ismail Sabri Yaakob dalam semangat Keluarga Malaysia."Oleh itu, perkhidmatan awam harus bertindak sebagai pemudah cara kepada kumpulan sasar bagi Kementerian,Jabatan dan Agensi," katanya lagi.Beliau turut menekankan agar anggota perkhidmatan awam lebih peka dan dinamik dalam mendepani pelbagai cabaran sedia ada, termasuklah keperluan penyampaian perkhidmatan awam yang didorong oleh kreativiti dan inovasi.Datuk Zainal Azman Abu Seman menerima surat lantikan sebagai Timbalan Ketua Pengarah Perkhidmatan Awam (Operasi) berkuat kuasa hari ini. Selain itu, di antara penerima kenaikan pangkat kali ini ialah;- Ketua Setiausaha Kementerian Pelancongan, Seni dan Budaya, Datuk Wira Dr. Noor Zairi Hamat; Ketua Pengarah Unit Pemodenan Tadbiran dan Perancangan Pengurusan Malaysia (MAMPU) , Datuk Seri Dr. Yusof Ismail; Ketua Setiausaha Kementerian Perusahaan Perladangan dan Komoditi, Datuk Ravi a/l Muthayah, dan Setiausaha Kerajaan Negeri Perak, Datuk Ahmad Suaidi Abdul Rahim.


Isu rasuah: Kerajaan tidak akan melindungi sesiapa

KUALA LUMPUR, 1 Mac- Perdana Menteri, Datuk Seri Ismail Sabri Yaakob berjanji kerajaan tidak akan melindungi sesiapa pun dalam isu rasuah.Dalam Persidangan Dewan Rakyat hari ini, Ismail Sabri berkata kerajaan di bawah pimpinannya tidak akan mengecualikan atau menyelamatkan mana-mana individu yang terlibat dengan aktiviti rasuah jika didapati bersalah.Beliau berkata, individu yang terlibat dalam jenayah itu perlu bertanggungjawab dan hanya mahkamah akan menjadi tempat penentu sama ada mereka bersalah atau sebaliknya.“Saya percaya Yang Berhormat tahu banyak kes sedang berjalan di mahkamah melibatkan sesiapa sahaja tidak kira dari pihak pembangkang mahupun kerajaan.“Kita lihat hari ini banyak lagi kes sedang berjalan di mahkamah dan itu menunjukkan kerajaan serius dari segi mengambil tindakan terhadap sesiapa sahaja yang mengamalkan rasuah.“Begitu juga dengan perkara-perkara lain yang dibangkitkan dan pihak kerajaan tidak melindungi sesiapa. Sesiapa sahaja yang bertanggungjawab akan dihadapkan ke mahkamah dan mahkamah lah menentukan orang itu bersalah atau tidak,” katanya di Dewan Rakyat pada Selasa.Beliau berkata demikian bagi menjawab pertanyaan tambahan, Ahli Parlimen Port Dickson, Datuk Seri Anwar Ibrahim adakah kerajaan serius bertindak terhadap kes atas individu yang terlibat dengan kes rasuah kerana tiada langkah proaktif yang diambil untuk menangani perkara tersebut.Mengulas lanjut, Ismail Sabri berkata, kemerosotan indeks persepsi rasuah bukan sekadar bergantung pada aktiviti rasuah, namun, turut melibatkan nilai-nilai yang berbeza bagi agensi-agensi antarabangsa yang mempunyai pandangan berbeza.“Sebenarnya, dari segi kemerosostan kedudukan kita, bukan sebab kes-kes rasuah tetapi disumbang oleh perkara lain seperti hak asasi yang mungkin berpandangan daripada badan-badan antarabangsa berbeza daripada nilai di negara kita tetapi mereka melihat hak asasi dalam nilai mereka.“Terdapat keperluan pembaharuan institusi dan akta-akta yang perlu dipinda seperti Rang Undang-Undang Sumbangan Dana Politik misalnya, yang ini juga merupakan satu tuntutan daripada badan antarabangsa supaya kita laksanakan di negara kita.Katanya lagi, kesediaan Malaysia untuk dinilai menerusi Indeks Persepsi Rasuah (CPI) 2021 menunjukkan ketelusan dan komitmen kerajaan dalam penambahbaikan tadbir urus. "CPI Malaysia untuk tahun 2021 dikira berdasarkan sembilan daripada 13 kajian yang dilaksanakan oleh pelbagai agensi Antarabangsa."Laporan tersebut menunjukkan bahawa Malaysia menduduki tempat kedua terbaik selepas Singapura dan antara sembilan negara ASEAN yang terlibat. "Antara perkara yang mempengaruhi skor dan kedudukan negara dalam CPI adalah soalan berbeza yang digunakan antara negara, responden atau kumpulan sasar serta jumlah penglibatan negara yang berbeza setiap tahun. sebagai contoh, kajian CPI tahun 2021 tidak melibatkan negara Brunei, katanya.

(Ahli Parlimen Port Dickson, Datuk Seri Anwar Ibrahim)

Terdahulu, Anwar turut bertanya mengapa tiada sikap kesungguhan pimpinan khususnya perdana menteri untuk menyatakan bahawa Suruhanjaya Pencegahan Rasuah (SPRM) harus bertindak tanpa ragu terhadap siapa sahaja.Menurut Anwar, beliau telah membangkitkan isu Pandora Papers dan 1Malaysia Development Berhad (1MDB) yang belum terungkai dan individu yang terlibat masih bebas untuk ke mana sahaja seperti tiada masalah.“Persepsi ini merosakan imej negara kalau tiada kesediaan bagi pihak pimpinan politik. Saya tahu Suruhanjaya Pencegahan Rasuah (SPRM) mempunyai peranan besar dalam hal ini tetapi tekad politik juga perlu.“Kita tidak boleh katakan persepsi ini persepsi biasa kerana ada keterangan baru yang menggemparkan serta melibatkan institusi penting negara termasuk Bank Negara dan kita nampak keengganan bertindak sama ada mantan-mantan perdana menteri terlibat,” katanya.


Sesi kaunseling JAKOA, bantu Orang Asli atasi trauma akibat ancaman harimau

GUA MUSANG, 1 Mac- Jabatan Kemajuan Orang Asli (JAKOA) merancang untuk mengadakan sesi kaunseling kepada masyarakat Orang Asli yang trauma dengan ancaman harimau belang.  Ketua Pengarahnya, Sapiah Mohd. Nor berkata, menerusi pemantauan pihaknya, kesan trauma menyebabkan mereka tidak yakin untuk melaksanakan rutin harian termasuk ke kebun. Beliau berkata, JAKOA akan bekerjasama dengan Jabatan Perlindungan Hidupan Liar dan Taman Negara (Perhilitan) bagi membantu memulihkan kembali emosi Orang Asli di Pos Bihai yang terkesan dengan memberi penerangan ancaman harimau belang sehingga mengorbankan nyawa seorang penduduknya.  "Kita dapati masyarakat Orang Asli masih lagi trauma dan kesan daripada kehadiran harimau tersebut mereka masih tidak 'confident' lagi untuk melaksanakan rutin harian, kesan trauma yang dialami mereka di sini masih tidak hilang."Jadi JAKOA bercadang untuk mengadakan sesi kaunseling atau taklimat dan penerangan berkaitan dengan kehidupan atau binatang dengan Jabatan Perhilitan. Kami ada merancang untuk mengadakan satu bentuk taklimat atau kaunseling bersama masyarat orang asli untuk menjelaskan habitat ataupun binatang, persekitaran dan sebagainya," katanya ketika melawat masyarakat Orang Asli di Kampung Tendrik, Pos Bihai.Pada 7 Januari lalu, seorang Ielaki Orang Asli, Anek Along, 59 tahun ditemui maut selepas dipercayai dibaham seekor harimau belang di Kampung Sau, Pos Bihai.  Kejadian itu berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan tersebut.

(Ketua Pengarah JAKOA, Sapiah Mohd. Nor ketika melawat masyarakat Orang Asli di Kampung Tendrik, Pos Bihai, Gua Musang)


SPM tujuh buah sekolah di Pasir Mas dan Rantau Panjang ditangguhkan pada sidang kedua- KPM

PASIR MAS, 1 Mac- Peperiksaan bagi 708 calon peperiksaan Sijil Pelajaran Malaysia (SPM) dari tujuh buah sekolah di Pasir Mas dan Rantau Panjang, Kelantan yang terjejas akibat banjir akan ditangguhkan pada sidang kedua, April ini.Menteri Kanan Pendidikan, Datuk Dr Radzi Jidin berkata bagi calon peperiksaan lain, peperiksaan bagi dua kertas yang bermula esok iaitu Bahasa Melayu dan Bahasa Inggeris pada Khamis ini berjalan seperti biasa. Sekolah terlibat ialah SMK Rantau Panjang, SMK Gual Periok, SMK Baroh Pial, Maahad Muhammadi Rantau Panjang, SMK Meranti, SMU (A) Al Falah dan juga SMU (A) Khairiah, Banggol Setol. “Sekolah yang kita tutup dulu pusat peperiksaan, mengambil kira tempat itu tiada alternatif. Namun begitu, sekiranya mungkin petang ini paras air semakin tinggi, kita akan maklum kepada pihak sekolah untuk tindakan selanjutnya.""Apa yang paling penting, calon tidak perlu risau kalau pusat peperiksaan mereka ditutup dan tiada pusat alternatif, akan ada sidang kedua nanti. Sidang kedua akan diadakan pada April, bagi kertas yang terkesan," kata Radzi kepada pemberita selepas meninjau SMK Agama Lati Rantau Panjang, Kelantan.

(Menteri Kanan Pendidikan, Datuk Dr Radzi Jidin sempat meluangkan masa bertemu pelajar di SMKA Lati, Rantau Panjang)

Jelas Datuk Dr Radzi, kesemua sekolah berkenaan tidak dapat digunakan sebagai pusat peperiksaan selepas digenangi air banjir menyebabkan calon dan petugas tidak dapat memasuki sekolah.Menurut beliau, sekiranya keadaan kembali pulih seperti biasa, calon-calon berkenaan akan menduduki kertas seterusnya pada Isnin depan. Pendekatan yang sama juga digunakan bagi calon yang sedang menjalani kuarantin akibat jangkitan COVID-19.Berbeza di Terengganu jelas beliau, kesemua calon SPM akan menduduki peperiksaan seperti biasa esok dan mereka yang terkesan akibat banjir telahpun dipindahkan ke pusat peperiksaan alternatif. "Mengenai aspek pemakaian ke sekolah, kementerian tidak mewajibkan pemakaian seragam sekolah bagi calon terkesan banjir, namun apa yang lebih penting, mereka dapat hadir ke sekolah dalam keadaan tenang untuk menduduki peperiksaan penting," tambahnya. Menurut Datuk Dr Radzi, pendekatan sama telah dilaksanakan sejak tahun lalu selepas negara terkesan akibat COVID-19 dan menolak kemungkinan akan berlaku soalan bocor. Di Kelantan lebih 2,000 calon positif atau dikuarantin akibat COVID-19 dan perkara itu akan dipantau dari semasa ke semasa.


Perkhidmatan awam adaptasi semangat ‘Keluarga Malaysia - Keluarga Perkhidmatan Awam’

KUALA LUMPUR , 1 Mac - Kerajaan akan memastikan perkhidmatan awam sentiasa mengadaptasi semangat ‘Keluarga Malaysia - Keluarga Perkhidmatan Awam’, kata Perdana Menteri, Datuk Seri Ismail Sabri Yaakob.

Konsep itu melibatkan setiap kementerian dan agensi saling bantu-membantu dalam memberikan perkhidmatan terbaik kepada rakyat dan seterusnya memajukan negara.

"Kerajaan juga telah menggariskan agar sistem penyampaian perkhidmatan awam didorong oleh inisiatif baharu melalui pendekatan seperti penerapan lima nilai iaitu pantas, pengetahuan bertaraf dunia, memberi inspirasi, fleksibel dan berasaskan teknologi.

"Dalam memacu ekonomi digital Malaysia, kerajaan sentiasa memastikan sistem penyampaian perkhidmatan awam mendokong transformasi Malaysia menjadi peneraju ekonomi digital serantau agar dapat memupuk dan membina masyarakat yang lebih progresif. Kita perlu menyediakan platform perkhidmatan yang kukuh, holistik dan kalis masa hadapan," kata Ismail Sabri di Parlimen.

Tambahnya, agenda pemulihan yang dirancang akan tetap diteruskan terutama dalam mengurangkan kos sara hidup rakyat melalui pewujudan peluang pekerjaan dan memudahkan aspek perniagaan.

Namun, beliau akui masih ada lagi ruang penambahbaikan yang boleh dilaksanakan.


Kerajaan fokus tambah baik perkhidmatan awam, sistem penyampaian lebih berpaksikan rakyat' - Ismail Sabri

KUALA LUMPUR , 1 Mac - Sistem penyampaian kerajaan sentiasa ditambah baik dari semasa ke semasa melalui maklum balas daripada semua pihak.

Bagi mengatasi kelemahan yang timbul, kerajaan akan memberi fokus dalam memberi wajah baharu kepada penjawat awam dan juga landskap baharu dalam organisasi awam.

Jelas Perdana Menteri, Datuk Seri Ismail Sabri Yaakob, pembaharuan tersebut bertujuan menjadikan sistem penyampaian kerajaan lebih bersifat berpaksikan rakyat dan memudah cara urusan rakyat serta tidak lagi dibebani karenah birokrasi.

(Datuk Seri Ismail Sabri dalam sesi soal jawab di Parlimen pagi ini)

"Sebagai contoh, antara penambahbaikan yang telah dilaksanakan adalah meliputi kesegeraan penyaluran pelbagai bantuan termasuk bantuan tunai, geran, pinjaman mudah dan sebagainya dengan mengurangkan karenah birokrasi.

"Kita dapat lihat, bagaimana bantuan wang ihsan (BWI) yang dapat disalurkan dalam tempoh yang paling cepat dalam sejarah bantuan banjir yang berlaku pada penghujung tahun 2021.

"Buat pertama kali, kerajaan menyediakan tiga kaedah penyaluran kepada mangsa banjir, sama ada melalui penyerahan tunai di Pusat Pemindahan Sementara (PPS), rumah ke rumah dan juga pembayaran dalam talian," kata Ismail Sabri ketika menjawab pertanyaan Ahli Parlimen Pasir Salak, Datuk Seri Tajuddin Abdul Rahman di Dewan Rakyat.

Perdana Menteri berkata kerajaan juga akan memastikan organisasi awam lebih efisien dan efektif dengan mempunyai saiz, struktur dan fungsi yang bersesuaian tanpa pertindanan fungsi.

Tambahnya, kerajaan akan meneliti, mengkaji fungsi sedia ada dan melakukan proses rekayasa bagi memastikan ia sentiasa relevan dan memenuhi keperluan semasa dan mendatang.


Kemas kini prosedur pengurusan pengembara yang tiba dari luar negara melalui VTL, LITB DAN OSC

PUTRAJAYA, 28 Februari- Kementerian Kesihatan KKM hari ini memutuskan untuk menggugurkan keperluan menjalani ujian RTK-Ag (kendiri) pada hari ke-2, ke-4 dan ke-6 selepas ketibaan bagi pengembara dari Vaccinated Travel Lane (VTL) Malaysia-Singapura, untuk kedua-dua laluan udara dan darat, Gelembung Pelancongan Antarabangsa Langkawi (LITB) dan One Stop Centre (OSC) untuk pelawat perniagaan jangka pendek.Dalam satu kenyataan, Menteri Kesihatan Khairy Jamaluddin berkata selain itu, keperluan menjalani ujian RTK-Ag (profesional) pada hari ke-3 dan ke-5 selepas ketibaan bagi pengembara dari ketiga-tiga kategori tersebut turut digugurkan.KKM juga menggugurkan keperluan menjalani ujian RT-PCR atau RTK-Ag (Profesional) bagi pengembara di bawah LITB sebelum keluar dari Pulau Langkawi; serta menggugurkan keperluan menjalani ujian RTK-Ag (kendiri) pada setiap hari sepanjang tempoh kuarantin wajib bagi pengembara umum yang tiba dari United Kingdom.Tambah Khairy, KKM turut menggugurkan keperluan Pegawai Pengiring atau Liaison Officer (LO) bagi pelawat perniagaan jangka pendek di bawah MIDA yang menggunakan kemudahan One-Stop Centre (OSC) untuk memasuki Malaysia. Namun, mereka masih perlu mengikuti jadual program terkawal (controlled itinerary) yang telah dikemukakan dan diluluskan oleh Jawatankuasa OSC.

(Prosedur baharu tersebut hanya terpakai ke atas pengembara yang memasuki Malaysia melalui program VTL, LITB dan OSC sahaja)   FOTO GOOGLE

Walau bagaimanapun, ujian pengesanan COVID-19 yang perlu dijalani dua (2) hari sebelum berlepas ke Malaysia dan semasa ketibaan di Malaysia masih dikekalkan.Tegas Khairy, prosedur baharu tersebut hanya terpakai ke atas pengembara yang memasuki Malaysia melalui program VTL, LITB dan OSC sahaja. Bagi pengembara-pengembara yang bukan memasuki Malaysia melalui tiga program yang dinyatakan, prosedur atau protokol sedia ada masih terpakai.Kemaskini prosedur yang dinyatakan melalui Kenyataan Media ini akan berkuatkuasa mulai 3 Mac 2022.Justeru, KKM ingin menegaskan semua pengembara yang terlibat supaya bertanggungjawab dengan sentiasa mematuhi arahan serta SOP yang telah ditetapkan. Prosedur pengurusan pengembara yang tiba dari luar negara akan disemak dari semasa ke semasa.


SPM: Ujian bertulis bermula 2 Mac ini

PUTRAJAYA, 28 Februari- Ujian bertulis peperiksaan Sijil Pelajaran Malaysia (SPM) 2021 akan bermula pada 2 Mac ini sehingga 29 Mac, melibatkan 407,097 calon.

Kementerian Pendidikan (KPM) dalam kenyataan memaklumkan seramai 50,514 petugas peperiksaan dilantik bagi memastikan kelancaran pengurusan dan pengendalian peperiksaan tersebut dan sebanyak 3,382 pusat peperiksaan di seluruh negara terlibat."Calon diingatkan merujuk jadual waktu ujian bertulis peperiksaan SPM 2021 untuk maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung," menurut kenyataan itu.

Calon juga diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.Bagi calon yang ingin mendapatkan jadual waktu peperiksaan boleh memuat naik dari portal rasmi Lembaga Peperiksaan (LP) di http://lp.moe.gov.my.Calon juga hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah 3.0 yang dikeluarkan KPM serta prosedur operasi standard bagi mencegah penularan wabak COVID-19 di https://www.moe.gov.my.


Zakat MAIPs, Raja Muda Perlis zahir penghargaan

ARAU, 28 Februari- Gerbang Alaf Restaurants Sdn Bhd atau lebih dikenali sebagai McDonald's Malaysia hari ini menyerahkan zakat perniagaan sebanyak RM100,000 kepada Majlis Agama Islam dan Adat Istiadat Melayu Perlis (MAIPs). Raja Muda Perlis, Tuanku Syed Faizuddin Putra Jamalullail menzahirkan penghargaan kepada pengurusan McDonald's Malaysia atas penyerahan zakat perniagaan itu.Titah baginda, McDonald's Malaysia bukan sekadar menunaikan zakat semata-mata, malah berjaya melaksanakan pelbagai program kemasyarakatan dalam menyantuni barisan hadapan, golongan asnaf, dan mereka yang memerlukan. Tuanku Syed Faizuddin merangkap Tuanku Yang Dipertua MAIPs berkenan menerima zakat perniagaan yang disampaikan Pengarah Urusan dan Rakan Operasi Tempatan, McDonald's Malaysia Datuk Azmir Jaafar. Penyerahan zakat berlangsung di Auditorium Perpustakaan Tuanku Syed Faizuddin Putra di Kampus UniMAP, Pauh Putra yang turut diserikan dengan Majlis Perasmian Bilik Sensori Ronald McDonald's . Berangkat sama Raja Puan Muda Perlis, Tuanku Hajah Lailatul Shahreen Akashah Khalil.


Agong rasmi Pembukaan Penggal Kelima Majlis Parlimen ke-14 hari ini

KUALA LUMPUR, 28 Februari - Pembukaan Penggal Kelima Majlis Parlimen ke-14 bakal membuka tirainya hari ini dengan dirasmikan oleh Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Dewan Rakyat.Dewan Rakyat yang kembali bersidang selepas melabuhkan tirai pada 20 Dis lepas merupakan sidang kedua di bawah kerajaan pimpinan Perdana Menteri Datuk Seri Ismail Sabri Yaakob.Sidang Dewan Rakyat hari ini akan tertumpu kepada Titah Diraja Al-Sultan Abdullah dan berdasarkan takwim mesyuarat Dewan Rakyat, persidangan kali ini akan berlangsung selama 16 hari sehingga 24 Mac.Sementara itu, Mesyuarat Dewan Negara yang dirasmikan serentak dengan Dewan Rakyat hari ini akan berlangsung selama sembilan hari bermula 21 Mac.Bagi mengurangkan risiko jangkitan COVID-19 di bangunan Parlimen, Yang Dipertua Dewan Rakyat Datuk Azhar Azizan Harun sebelum ini memaklumkan prosedur operasi standard (SOP) bagi persidangan Parlimen kekal seperti sebelum ini.

Antaranya, Ahli Parlimen dan petugas perlu menjalani ujian saringan tindak balas rantai polimerase masa nyata (RT-PCR) tiga hari sebelum persidangan berlangsung serta penghadang lut sinar terus dipasang di tempat Ahli Parlimen sebagai langkah menetapkan penjarakan fizikal.Selain itu, Azhar pada Sabtu (26 Feb) memaklumkan 146 kes positif dikesan hasil ujian saringan RT-PCR yang dijalankan dua hari bermula Khamis (24 Feb) di bangunan Parlimen melibatkan 1,474 individu terdiri daripada Ahli Parlimen, petugas dan wakil media. - BERNAMA


Syarat solat Jumaat buat jemaah lengkap vaksin, dos penggalak hanya terpakai di Selangor

PUTRAJAYA, 27 Februari - Jabatan Kemajuan Islam Malaysia (JAKIM) memaklumkan, beberapa syarat bagi membolehkan jemaah hadir ke masjid atau surau untuk menunaikan solat Jumaat hanya ditentukan oleh pihak berkuasa agama negeri.Timbalan Ketua Pengarah (Dasar), JAKIM, Datuk Hakimah Mohd Yusoff berkata SOP solat berjemaah berkenaan terpakai di masjid serta surau di Selangor."Sukacita ingin dimaklumkan bahawa syarat berkenaan ditetapkan oleh pihak berkuasa agama negeri Selangor dan hanya terpakai kepada masjid dan surau di negara berkenaan sahaja."SOP solat berjemaah di masjid dan surau di lain-lain negeri masih seperti biasa dan perkara ini adalah tertakluk keputusan pihak berkuasa agama negeri masing-masing."SOP yang ditetapkan bagi memastikan usaha menjaga dan memelihara maslahah dalam mengawal penularan wabak COVID-19 mencapai matlamat," katanya menerusi kenyataan hari ini.

Pada Selasa lepas, Jabatan Agama Islam Selangor (JAIS) melalui surat pekeliling bertarikh 21 Februari telah menetapkan syarat jemaah untuk menunaikan Solat Jumaat berkuat kuasa 25 Februari lalu, dibenarkan bagi mereka yang menerima vaksin lengkap dua dos dan vaksin penggalak.Ini kerana kebimbangan Sultan Selangor, Sultan Sharafuddin Idris Shah Al-Haj terhadap perkembangan terkini penularan COVID-19 jika berlaku situasi lebih buruk dan menjejaskan aktiviti di masjid, surau dan musolla.


Rakyat Malaysia di Ukraine selamat dipindahkan

KUALA LUMPUR, 27 Februari - Sembilan rakyat Malaysia yang terkandas di Ukraine bersama dua tanggungan dan seorang warga Singapura dari Kiev, selamat tiba di Korczowa-Krakovets, sempada Ukraine dengan Poland pada pukul 5.45 pagi tadi waktu Malaysia.Menteri Luar, Datuk Seri Saifuddin Abdullah berkata, konvoi yang memindahkan mereka diketuai oleh Kuasa Usaha Sementara, Kedutaan Besar Malaysia di Ukraine, Fadhilah Daud."Konvoi terbabit disambut oleh dua orang pegawai Kedutaan Besar Malaysia di Poland."Mereka sedang menuju ke Warsaw pada waktu ini dan dijangka pulang ke Kuala Lumpur dalam masa terdekat," katanya dalam kenyataan melalui Facebook beliau, hari ini.

Sementara itu, Wisma Putra menerusi hantara di Facebook memaklumkan sentiasa berhubung rapat dengan pegawai-pegawai Kedutaan bagi memastikan keselamatan serta keberadaan mereka dari semasa ke semasa.Terdahulu, agensi berita antarabangsa melaporkan, antara negara yang menggesa warganegara mereka meninggalkan Ukraine ialah Amerika Syarikat, Jerman, Itali, Britain, Ireland, Belgium, Luxembourg, Belanda, Kanada, Norway, Estonia, Lithuania, Bulgaria, Slovenia, Australia, Jepun, Israel, Arab Saudi dan Emiriah Arab Bersatu.


Kuching lokasi tepat sambutan Citrawarna Keluarga Malaysia

KUCHING, 26 Februari- Pemilihan Kuching sebagai lokasi sambutan Citrawarna kali ini amat bertepatan dengan tema Temasya Kepelbagaian Budaya berikutan bandar Kuching mendapat pelbagai pengiktirafan penting di peringkat antarabangsa. Perdana Menteri Datuk Sri Ismail Sabri Yaakob memberitahu antaranya pengiktirafan Kuching sebagai Bandar Raya Kreatif oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) di bawah kategori gastronomi dan Asean pada November 2021 dan Bandaraya Kraf Dunia (World Craft City) oleh Majlis Kraf Dunia Asia Pasifik pada 2018.Tambahnya, dengan kejayaan menjadi Creative City of Gastronomy ini, ia mampu merancakkan ekonomi dan industri pelancongan dan kebudayaan khususnya di Sarawak.  "Daripada hidangan makanan tempatan seperti mee kolok, laksa sarawak, kek lapis sarawak, persembahan seni tari pelbagai etnik sehinggalah jualan kraftangan, semuanya mempunyai keunikannya tersendiri. maka tidak hairanlah sambutan festival mega ini cukup signifikan dari segi tagline Malaysia- Truly Asia." kata Ismail Sabri. Beliau berucap pada Majlis Perasmian Malam Gala Citrawarna Keluarga Malaysia 2022 di Tebingan Sungai Kuching juga memberitahu Sarawak juga mempunyai 28 etnik yang mencorak keunikan budaya yang menjadi kebanggaan bukan sahaja rakyat di Bumi Kenyalang tetapi seluruh Keluarga Malaysia amnya.  Ujarnya, festival Citrawarna Keluarga Malaysia yang berlangsung selama empat hari ini juga pastinya berupaya mempromosikan produk kesenian dan warisan khususnya di Sarawak yang kaya dengan biodiversiti.


VTL Malaysia -Thailand langkah terbaharu pulihkan industri pelancongan - Ismail Sabri

(Perdana Menteri berucap pada pelancaran program Citrawarna Keluarga Malaysia)

KUCHING, 26 Februari - Kerajaan bercadang mengadakan Laluan Perjalanan Bervaksin (VTL) dengan Thailand sebagai langkah terbaharu memulihkan industri pelancongan negara, kata Perdana Menteri Datuk Seri Ismail Sabri Yaakob. Beliau berkata cadangan itu dibuat hasil lawatannya ke negara gajah putih yang berakhir hari ini sekali gus dapat merancakkan kembali perkembangan sektor ekonomi negara selepas dilanda pandemik COVID-19 sejak dua tahun lepas. "Singapura, Indonesia dan Brunei secara dasar juga telah bersetuju dengan cadangan pelaksanaan VTL ini," katanya semasa berucap pada pelancaran program Citrawarna Keluarga Malaysia di sini malam ini yang turut dihadiri oleh Yang Dipertua Negeri Sarawak Tun Abdul Taib Mahmud dan Ketua Menteri Tan Sri Abang Johari Tun Openg.Ismail Sabri berkata VTL antara Malaysia dan Brunei dipersetujui hasil perbincangan beliau dengan Sultan Brunei Sultan Hassanal Bolkiah semasa kunjungannya ke negara itu baru-baru ini."Langkah ini bukan sahaja mampu memulihkan industri pelancongan Sarawak tetapi juga merancakkan kembali ekonomi khususnya di bahagian Miri, Limbang dan Lawas yang terletak bersempadan dengan Brunei," katanya.


Bantuan khas kepada pengusaha pelancongan akan dibayar dua kali - PM

KUCHING 26 Februari- Bantuan khas kepada lebih 20,000 pengusaha pelancongan yang berdaftar di bawah Kementerian Pelancongan, Seni dan Budaya, MOTAC akan dibuat sebanyak dua kali iaitu pada bulan depan dan Mei ini.Perkara itu dimaklumkan Perdana Menteri di Kuching.Antara yang bakal menerima manfaat bantuan itu ialah 10,000 pemandu pelancong yang akan menerima RM1,500 seorang.  Manakala, hampir 5,600 agensi pelancongan pula akan menerima RM9,000 setiap agensi, selain 3,100 pengusaha inap desa yang berdaftar dengan MOTAC yang bakal menerima RM1,800 seorang.  Perdana Menteri berharap semua inisiatif dan langkah yang dilakukan kerajaan itu mampu merancakkan kembali sektor pelancongan dan melonjakkan semula nama Malaysia sebagai destinasi pilihan utama pelancongan global.


Kes COVID-19 meningkat beri impak kepada industri pelancongan di Perak

IPOH, 26 Februari - Peningkatan kes COVID-19 di seluruh negara dijangka memberi impak kepada industri pelancongan di negeri Perak.  Exco Perumahan, Kerajaan Tempatan dan Pelancongan Negeri, Dato' Nolee Ashilin Mohammed Radzi berkata orang ramai mula berasa bimbang untuk keluar terutama mereka yang mempunyai anak kecil.  Jelasnya, ia berikutan ramai dalam kalangan kanak-kanak masih belum menerima suntikan vaksin COVID-19. "Jadi, saya melihat ini akan membawa sedikit impak dari segi kekurangan pelancong-pelancong yang masuk berbanding sewaktu tempoh cuti sekolah pada bulan Disember lalu."Kita menjangkakan kekurangan jumlah pelancong, kerana kita baru sahaja bermula. Setakat ini, saya belum menerima laporan", katanya pada sidang media Pra Pelancaran Tasik Cermin Eco Park, di sini. Dalam perkembangan lain, beliau memaklumkan Pulau Sembilan di Bagan Datuk masih belum beroperasi sepenuhnya.  Menurutnya proses rehabilitasi sedang dijalankan sebelum pulau tersebut kembali dibuka kepada orang awam.


751,928 kanak-kanak berusia lima hingga 11 tahun telah terima dos pertama vaksin COVID-19

KUALA LUMPUR, 26 Februari - 21.2 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

"Sejumlah 14,453,640 atau 61.4 peratus populasi dewasa di dalam negara pula telah menerima dos penggalak COVID-19 dan seramai 22,947,671 atau 97.5 peratus lengkap vaksinasi manakala 23,227,035 atau 98.7 peratus telah menerima sekurang-kurangnya satu dos," menurut data laman web COVIDNOW.Bagi remaja berusia 12 hingga 17 tahun, sejumlah 2,800,143 individu atau 90 peratus daripada kumpulan itu telah melengkapkan vaksinasi mereka manakala 2,892,596 atau 93 peratus menerima sekurang-kurangnya satu dos vaksin."Sebanyak 132,371 dos suntikan vaksin telah diberikan semalam melibatkan 44,992 suntikan dos pertama, 948 suntikan dos lengkap dan 86,431 suntikan dos penggalak menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 66,865,787," petik kenyataan itu.Sementara itu, menurut portal GitHub Kementerian Kesihatan (KKM), 57 kes kematian akibat COVID-19 direkodkan semalam dengan Johor melaporkan 14 kes, diikuti Sabah dengan lapan kes, Perak, enam kes, masing-masing lima kes di Kedah, Melaka dan Selangor, tiga kes di Pahang dan Terengganu, dua kes masing-masing di Perlis dan Kuala Lumpur manakala satu kes di Kelantan, Negeri Sembilan, Pulau Pinang dan Sarawak.


KKMM bentang memorandum 5G kepada Jemaah Menteri, 4 Mac ini

JOHOR BAHRU, 25 Februari - Kementerian Komunikasi dan Multimedia (KKMM) dijangka membentangkan memorandum 5G kepada Jemaah Menteri pada 4 Mac ini.  Memorandum tersebut telah diedarkan kepada semua kementerian terlibat dan tempoh dua minggu diberikan untuk maklum balas.  Menteri KKMM, Tan Sri Annuar Musa berkata, teknologi 5G memainkan peranan penting, kerana ia merupakan salah satu keperluan bagi menarik pelabur-pelabur luar ke dalam negara pada masa akan datang.  Usaha mendirikan prasarana tersebut perlu disegerakan bagi mengelakkan negara kehilangan pelabur.

"Jadi kita telah mengadakan libat urus dan kita dah kutip maklumat, termasuk daripada ahli-ahli parlimen, pembangkang dan kerajaan.

"Kita dah adakan libat urus dengan telco, banyak kali, kita juga dah adakan libat urus dengan DNB (Digital Nasional Berhad) sendiri," kata Annuar ketika ditemui media di Johor Bahru.  Penggunaan 5G penting untuk industri-industri yang mengaplikasi teknologi robotik dan kecerdasan buatan (AI).


Lapan rakyat Malaysia di Kiev akan dibawa keluar -PM

(Perdana Menteri, Datuk Seri Ismail Sabri ketika sidang media bersama Media Malaysia di Bangkok dalam lawatan kerja ke Thailand)

KUALA LUMPUR, 23 Februari- Kedutaan Malaysia di Ukraine sedang dalam usaha membawa keluar lapan rakat Malaysia serta dua tanggungan warga asing dari Kiev berikutan konflik yang semakin meruncing antara Ukraine dan Rusia.Perdana Menteri Datuk Seri Ismail Sabri Yaakob dalam satu kenyataan pada Sabtu menyatakan ia susulan kebimbangan Malaysia terhadap konflik yang terus memuncak di Ukraine.“Malaysia amat bimbang terhadap konflik yang semakin meruncing di Ukraine, dan mendesak sekeras-kerasnya supaya semua pihak berkaitan segera mengambil langkah-langkah untuk meredakan situasi dan mengelakkan korban nyawa serta kerosakan.“Pada waktu yang kritikal ini, setiap usaha perlu digandakan untuk mencapai penyelesaian aman kepada konflik ini melalui dialog dan rundingan berdasarkan undang-undang antarabangsa dan Piagam Pertubuhan Bangsa-Bangsa Bersatu (PBB),” katanya.Sehubungan itu, Malaysia akan terus menyokong usaha-usaha berkenaan dalam mengekalkan keselamatan dan keamanan antarabangsa.Katanya, Majlis Keselamatan PBB (UNSC) perlu menjalankan tanggungjawab dalam mengekalkan keamanan dan keselamatan dunia.Beliau berkata, Malaysia pada masa sama, akan terus menyokong usaha tersebut demi kepentingan mengekalkan keamanan serta keselamatan serantau dan antarabangsa, selain menggalakkan kemakmuran yang lebih menyeluruh.Sejak Ukraine mula diserang pada Khamis, seramai lapan rakyat Malaysia masih berada di Kiev sehingga kini.Manakala 13 warganegara yang lain telah meninggalkan negara itu dalam minggu-minggu yang lalu.


PM tiba di Thailand untuk lawatan rasmi tiga hari

BANGKOK, 25 Februari - Perdana Menteri, Datuk Seri Ismail Sabri Yaakob, membuka tirai lawatan rasmi ke Thailand dengan majlis perjumpaan Keluarga Malaysia.Kira-kira 100 rakyat Malaysia yang hadir, terdiri pegawai-pegawai kedutaan dan pasangan, Ahli Kelab Malaysia-Thailand, Ahli Dewan Perniagaan Malaysia-Thailand (MTCC), pegawai tentera yang sedang menjalani kursus pertahanan dan wakil pelajar Malaysia yang menuntut di negara itu.Dianggarkan seramai 5,000 keluarga Malaysia yang menetap di seluruh Thailand, namun hanya 1,018 yang mendaftar secara rasmi dengan Pejabat Kedutaan Besar Malaysia.Lawatan Rasmi Perdana Menteri amat signifikan untuk mengeratkan hubungan dengan kepimpinan kerajaan Thailand dan mengukuhkan hubungan diplomatik kedua-dua negara yang memasuki tahun ke-65.Tiada lawatan peringkat tertinggi dapat diadakan sepanjang tempoh dua tahun kebekalangan ini, disebabkan penularan COVID-19.

Kemuncak lawatan, Perdana Menteri dijadual bertemu rakan sejawatnya, Jeneral Prayut Chan-o-cha dan mengadakan Mesyuarat Terhad di Rumah Kerajaan.Kedua-dua pemimpin juga akan mengadakan sidang media bersama, menyentuh isu-isu dua hala, dan dijangka membuat beberapa pengumuman penting yang akan dimuktamadkan bersama.Pada lawatan kali ini, Perdana Menteri diiringi Menteri Luar, Datuk Seri Saifuddin Abdullah, Menteri Kanan Perdagangan Antarabangsa dan Industri, Datuk Seri Mohamed Azmin Ali dan Timbalan Menteri Wilayah Persekutuan, Datuk Seri Jalaluddin Alias.


708,187 kanak-kanak telah terima dos pertama vaksin COVID-19 menerusi PICKids

KUALA LUMPUR, 25 Februari - 19.9 peratus individu atau 708,187 populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 mereka melalui Program Imunisasi COVID-19 Kebangsaan Kanak-Kanak (PICKids) setakat semalam.Menurut data menerusi laman web COVIDNOW, sejumlah 14,365,114 individu atau 61.1 peratus populasi dewasa di negara ini telah menerima dos penggalak COVID-19 dan seramai 22,946,836 atau 97.5 peratus telah melengkapkan vaksinasi mereka, manakala 23,226,005 atau 98.7 peratus telah menerima sekurang-kurangnya satu dos vaksin."Bagi remaja berusia 12 hingga 17 tahun pula, sejumlah 2,799,784 orang atau 90 peratus daripada populasi itu telah melengkapkan vaksinasi mereka, manakala 2,891,056 atau 92.9 peratus telah menerima sekurang-kurangnya satu dos vaksin," kata kenyataan itu.Vaksinasi harian semalam menyaksikan 137,197 dos vaksin diberikan meliputi 47,994 dos pertama, 956 dos kedua dan 88,247 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 66,729,880."46 kes kematian akibat COVID-19 direkodkan semalam dengan Johor dan Kedah melaporkan lapan kes, diikuti Pahang dan Sabah (7 kes), Selangor (6 kes), Perak dan Pulau Pinang (3 kes), Terengganu (2 kes), manakala satu kes direkodkan masing masing di Negeri Sembilan dan Kelantan," lapor kenyataan itu menerusi portal GitHub Kementerian Kesihatan (KKM).


Malaysia, Kemboja bersetuju tingkatkan perdagangan dua hala - PM

(Perdana Menteri Datuk Seri Ismail Sabri Yaakob dalam sidang media bersama Perdana Menteri Kemboja, Samdech Techno Hun Sen di Peace Palace)

PHNOM PENH, 24 Februari - Meningkatkan eksport minyak sawit ke Kemboja dan import beras dari negara itu ke Malaysia boleh meningkatkan perdagangan dua hala Kuala Lumpur-Phnom Penh.  Demikian dinyatakan Perdana Menteri, Datuk Seri Ismail Sabri Yaakob.Beliau turut menyarankan pemain industri memperluas kerjasama dalam bidang ICT, teknologi kewangan dan keselamatan siber selain mempergiat aktiviti PKS dan perniagaan pemula niaga.  “Saya akui bahawa perdagangan dua hala antara kita masih rendah dan perlu ditingkatkan lagi, selaras dengan potensi kedua-dua negara," katanya."Ini termasuklah perdagangan dalam sektor perladangan dan komoditi. Malaysia menawarkan minyak sawit dan produk minyak sawit berkualiti tinggi kepada Kemboja dan saya amat berharap agar perdagangan kita dalam produk ini dapat dipertingkatkan," kata Ismail Sabri dalam sidang media bersama dengan rakan sejawatannya, Samdech Techno Hun Sen di Peace Palace di sini hari ini.Hun Sen pula mencadangkan Malaysia mengimport lebih banyak beras dari Kemboja dan mempelawa pelabur Malaysia menanam modaldalam sektor pengilangan beras di negara itu. Terdahulu kedua-dua pemimpin mengadakan pertemuan empat mata selama lebih sejam.  Menurut Ismail Sabri, kerajaan juga sedang mempertimbangkan pembukaan sempadan antarabangsa Malaysia.  Keputusan mengenainya akan dimaklumkan dalam masa terdekat.


HKK 2022: 'Kraf mewarnai Keluarga Malaysia' iktiraf penggiat kraf seluruh negara

(Menteri Pelancongan, Seni dan Budaya, Datuk Seri Nancy Shukri melancarkan program tahunan Hari Kraf Kebangsaan 2022 di Kompleks Kraf Kuala Lumpur, Jalan Conlay)

KUALA LUMPUR, 24 Februari - Lebih 300 orang usahawan dan komuniti kraf dari seluruh negara pelbagai bidang menghasilkan produk kraf mereka bagi jualan dan promosi sempena program tahunan Hari Kraf Kebangsaan (HKK) 2022 kali ke-19, di sini hari ini.Kementerian Pelancongan, Seni dan Budaya (MOTAC) melalui Kraftangan Malaysia menganjurkan program tahunan itu secara tidak langsung memberi pengiktirafan terhadap penglibatan dan sumbangan penggiat kraf dalam pembangunan industri kraf negara. Bertemakan "Kraf Mewarnai Keluarga Malaysia", Menteri Pelancongan, Seni dan Budaya Datuk Seri Nancy Shukri berkata program seumpama ini menggambarkan keunikan dan keindahan produk kraf daripada pelbagai latar belakang kaum dan bangsa. "Penghasilan produk kraf juga dapat menjana pendapatan selari dengan aspirasi kerajaan dalam memulihkan ekonomi negara."Penganjuran ini sebagai medium terbaik yang menghimpunkan usahawan kraf dari setiap pelusuk negeri untuk memasarkan dan mempamerkan hasil kraf tangan tempatan dengan pelbagai rekaan terbaharu dan cita rasa moden serta kontemporari," katanya pada Majlis Perasmian Hari Kraf Kebangsaan (HKK) 2022.Kraf tekstil, kraf hasil rimba, kraf hasil logam, kraf hasil tanah dan aneka kraf antara menjadi tarikan pada program tersebut.Selain daripada itu, beberapa pameran turut ditampilkan antaranya ialah pameran Koleksi Pakaian Kebawah Duli Yang Maha Mulia Seri Paduka Baginda Raja Permaisuri Agong, Pameran Tokoh Kraf Negara 2022, Pameran Khas – Ratu Kain (Tekstil Songket), Pameran MYCRAFTSHOPPE, Pameran Institut Kraf Negara, Pameran Seni Kraf Anyaman, Pameran Produk Baharu, Pameran produk Komuniti Kraf serta Tokoh Kraf dan Diorama Teknik Pembuatan Kraf Tradisional.Turut diadakan juga demonstrasi Kraf Kembang Api dan demonstrasi masakan cita rasa Keluarga Malaysia, Seminar Kraf, Interaktif Kraf seperti Anyaman, Batik, Tenunan, Creative Craft Studio dan Eksplorasi Adiguru Kraf, Persembahan Kesenian, Fun Craft Batik ikat & Celup dan Khidmat Iring.Sambutan HKK 2022 turut dipromosikan menerusi Festival Kraf Kebangsaan di tujuh pusat beli-belah seluruh negara iaitu Bintang Megamall Miri di Sarawak, Suria Sabah Shopping Mall di Kota Kinabalu, Sabah, Aeon Mall Bukit Indah di Johor, Aman Central Mall di Alor Setar, Kedah, Freeport A'Famosa Outlet di Alor Gajah, Melaka, KTCC Mall di Kuala Terengganu, Terengganu dan The Giant Superstore di Kangar, Perlis."Pengunjung yang membeli produk kraf sepanjang HKK 2022 di Kompleks Kraf Kuala Lumpur termasuk di Festival Kraf Kebangsaan 2022 boleh mendapat tawaran baucar tunai sebanyak RM30 bagi setiap pembelian dalam gandaan RM100.00," katanya.HKK2022 dibuka kepada orang awam seawal jam 10.00 pagi hingga 10.00 malam serta masuk adalah percuma.


Kertas penamaan calon PRU Dewan Negeri Johor boleh dikemuka bermula 26 Februari ini - SPR

JOHOR BAHRU, 24 Februari - Kertas penamaan calon bagi Hari Penamaan Calon Pilihan Raya Umum, PRU Dewan Negeri Johor ke-15, boleh dikemukakan kepada Pegawai Pengurus Pilihan Raya di 56 Pusat Penamaan Calon (PPC) bermula 9 hingga 10 pagi, 26 Februari ini.Kertas penamaan calon boleh dikemukakan oleh calon, pencadang dan penyokong atau mana-mana dua orang daripada mereka atau mana-mana seorang daripada mereka. Menerusi kenyataan Setiausaha Suruhanjaya Pilihan Raya, Datuk Ikmalrudin Ishak, bakal-bakal calon yang mahu bertanding disaran mengisi dan membuat semakan awal pengisian borang dengan Pejabat Pegawai Pengurus atau Pejabat Pilihan Raya Negeri Johor sebelum Hari Penamaan Calon.  "Bakal-bakal calon juga disaran membayar deposit lebih awal dan resit dibawa pada Hari Penamaan Calon sebagai bukti bayaran. Ini bagi memastikan semua proses penamaan calon diselesaikan lebih awal dan lancar," kata beliau dalam kenyataan itu. Bagi calon yang mewakili mana-mana parti politik, surat kebenaran menggunakan simbol parti diwakili perlu dikemukakan semasa menyerahkan Kertas Penamaan Calon.  "Hanya calon, pencadang dan penyokong calon dibenarkan masuk ke PPC manakala penyokong-penyokong tidak dibenarkan berkumpul dan berarak di mana-mana lokasi atau PPC sepanjang Hari Penamaan," tambahnya. Sementara itu, SPR memaklumkan SOP Pencegahan COVID-19 bagi PRU Dewan Negeri Johor telah diluluskan Kementerian Kesihatan (KKM) pada 18 Februari lalu, selaras Peraturan 16, Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) (Pelan Pemulihan Negara) 2021.

(Kenyataan rasmi Suruhanjaya Pilihan Raya Malaysia (SPR) berhubung Hari Penamaan Calon/FB SPR)

Pada PRU Dewan Negeri Johor kali ini, SPR telah membuat beberapa perubahan berkaitan prosedur operasi standard (SOP) termasuk kebenaran penganjuran ceramah, syarahan atau kempen dengan kehadiran tidak melebihi 100 orang.

Kebenaran berdasarkan ketetapan termasuk hanya individu lengkap vaksinasi dan penganjur perlu mendapatkan permit daripada Polis Diraja Malaysia (PDRM). Setiap aktiviti hanya dibenarkan selama dua jam dan tidak melebihi pukul 10.00 malam manakala penganjuran di premis terbuka atau tempat umum adalah tidak dibenarkan. Beberapa SOP lain turut ditetapkan.

SPR menetapkan 26 Februari ini sebagai hari penamaan calon, 8 Mac undi awal dan 12 Mac sebagai tarikh pilihan raya PRU Dun Johor ke-15.


PM Ismail Sabri diberi sambutan rasmi di Peace Palace

PHNOM PENH, 24 Februari - Perdana Menteri, Datuk Seri Ismail Sabri Yaakob pagi ini diberikan sambutan rasmi di Peace Palace, sempena dengan lawatan rasmi dua hari ke Kemboja.Ketibaan beliau di Peace Palace yang juga merupakan pejabat Rasmi Perdana Menteri Kemboja disambut rakan sejawatannya, Perdana Menteri Samdech Techo Hun Sen.Memulakan istiadat, lagu kebangsaan Malaysia "Negaraku" serta lagu kebangsaan Kemboja "Nokor Reach" dimainkan sebelum Ismail Sabri diiringi Hun Sen memeriksa barisan kawalan kehormat.Terdahulu Ismail Sabri melawat tugu peringatan kemerdekaan Kemboja dan meletakkan kalungan bunga.Diikuti satu lagi upacara meletak kalungan bunga di Monumen Preah Borom Ratanak Kaudh yang didirikan bagi memperingati mendiang Raja Norodom Sihanouk di lokasi sama.Dalam pertemuan empat mata ini, kedua-dua pemimpin akan membincangkan hubungan dua hala, isu serantau selain daripada kerjasama di peringkat antarabangsa. Ismail Sabri juga dijadualkan menghadiri majlis mengadap Raja Kemboja, Baginda Norodom Sihamoni, bertempat di Istana Negara sebelum berlepas ke Bangkok, Thailand.Kemboja merupakan tuan rumah bagi ASEAN 2022 dan merupakan negara keempat dilawati Perdana Menteri sejak beliau mengangkat sumpah sebagai Perdana Menteri Kesembilan pada 21 Ogos tahun lepas.Terdahulu Ismail Sabri melawat Indonesia, Singapura dan Brunei.


Perdana Menteri tiba di Kemboja untuk lawatan rasmi

PHNOM PENH, 23 Februari - Perdana Menteri Datuk Seri Ismail Sabri Yaakob selamat tiba di Lapangan Terbang Antarabangsa Phnom Penh dalam rangka lawatan rasmi dua hari ke Kemboja.Pesawat khas yang membawa Perdana Menteri bersama delegasi mendarat kira-kira pukul 5.20 petang waktu Malaysia. Ketibaan Perdana Menteri serta delegasi disambut oleh Menteri Kanan di Jabatan Perdana Menteri, Datuk Dr Othsman Hassan sebagai mewakili kerajaan Kemboja. Othsman juga merupakan menteri yang bertanggungjawab dalam hal ehwal masyarakat Islam di Kemboja.Perdana Menteri diiringi Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Timbalan Menteri Wilayah Persekutuan Datuk Seri Jalaluddin Alias, Pengerusi Pihak Berkuasa Kemajuan Pekebun Kecil Perusahaan Getah (RISDA) Datuk Seri Mohd Salim Mohd Sharif dan pegawai kanan kerajaaan.Ismail Sabri juga akan menghadiri majlis makan malam bersama Keluarga Malaysia di Kemboja, di sini hari ini.Memulakan lawatan rasminya pada Khamis ini dengan melawat tugu peringatan kemerdekaan dan meletakkan kalungan bunga diikuti upacara yang samai di Monumen Preah Borom Ratanak Kaudh untuk memperingati mendiang Raja Norodom Sihanouk.

Ketibaan beliau akan disambut dengan lagu kebangsaan bagi kedua-dua negara kemudia diikuti dengan acara lintas hormat yang akan diiringi Hun Sen di Peace Palace Phnom Penh.Dalam pertemuan empat mata itu, kedua-dua pemimpin berkenaan akan membincangkan hubungan dua hala, isu serantau selain daripada kerjasama di peringkat antarabangsa. Ismail juga dijadualkan menghadiri majlis mengadap Raja Kemboja, Baginda Norodom Sihamoni, bertempat di Istana Negara sebelum berlepas ke Bangkok, Thailand.Malaysia merupakan pelabur ketiga terbesar di Kemboja dengan Pelaburan Langsung Asing bernilai US$3.53 billion (US$1 = RM4.18) antara 1994 hingga 2020, di belakang China dan Korea Selatan. Pelaburan Malaysia kebanyakannya di dalam sektor perbankan, telekomunikasi, penjanaan kuasa dan hiburan.Di Kemboja kira-kira 5,000 rakyat Malaysia menetap dan 2,000 daripadanya berada di ibu kota Phnom Penh.Kemboja merupakan tuan rumah bagi ASEAN 2022 dan merupakan negara keempat dilawati Perdana Menteri sejak beliau mengangkat sumpah sebagai Perdana Menteri Kesembilan pada 21 Ogos tahun lepas.Terdahulu Ismail Sabri melawat Indonesia, Singapura dan Brunei.


Pantau dan kawal kemasukan pelancong di sempadan, pasukan khas polis ditubuhkan

ALOR SETAR, 23 Februari- Polis Kedah menubuhkan pasukan khas bagi memantau dan mengawal kemasukan pelancong melalui pintu masuk sempadan Malaysia-Thailand khususnya di Bukit Kayu Hitam. Ia susulan cadangan pembukaan semula sempadan negara oleh Majlis Pemulihan Negara (MPN) bagi merancakkan kembali ekonomi negara. Ketua Polis Kedah, Komisioner Wan Hassan Wan Ahmad berkata, pihaknya akan bergerak seiring dengan Kementerian Kesihatan (KKM) dan Majlis Keselamatan Negara (MKN) agar sebarang tindakan dapat dilaksanakan dengan baik dan berkesan. Ini termasuk langkah pencegahan dan kawalan sekiranya berlaku jangkitan COVID-19 di pintu masuk negara.Selain itu, pelan tindakan bersepadu bagi membanteras jenayah turut diaktifkan. "Dua tahun ini sememangnya bila sempadan tidak dibuka mungkin kejadian jenayah pun agak kurang dan sebagainya, kemalangan pun mungkin berkurangan dalam tempoh dua tahun ini.Tetapi untuk perancangan tindakan kita di Kedah ini apabila sempadan dibuka, kita beranggapan mungkin akan berlakunya lebih banyak kemasukan dan sebagainya. Makaberlaku banyak kesalahan jenayah 'transborder', juga kesalahan jenayah-jenayah lain turut akan meningkat," katanya. Beliau bercakap kepada pemberita selepas Majlis Penyerahan Peralatan Banjir oleh Lembaga Zakat Negeri Kedah (LZNK) kepada polis di Alor Setar.  Hadir sama, Ketua Pegawai Eksekutif LZNK, Dato’ Syeikh Zakaria Othman yang menyerahkan peralatan seperti pelampung, jaket keselamatan dan lampu suluh untuk digunakan oleh anggota polis semasa bencana.  Ia melibatkan peruntukan keseluruhan berjumlah RM50,000.


Susulan gempa bumi di Utara Sumatera, MET rekod 20 gempa bumi skala kecil

PETALING JAYA, 25 Februari - Jabatan Meteorologi Malaysia (METMalaysia) merekodkan 20 gempa bumi bermagnitud skala kecil susulan gempa bumi dilaporkan berlaku di Utara Sumatra, Indonesia pada pukul 9:39 pagi tadi.Menurut Ketua Pengarah Met Malaysia, Muhammad Helmi Abdullah, kekuatan gegaran susulan yang berlaku ada yang mencecah sehingga 5.1 skala Richter setakat tengah hari tadi."MET akan terus memantau keadaan ini serta menjangkakan lebih banyak gegaran susulan yang berlaku selepas ini," katanya kepada RTM.Terdahulu, Timbalan Ketua Pengarah Strategik dan Teknikal, MET Malaysia, Dr Mohd Hisham Mohd Anip berkata gegaran susulan ini tidak dirasai di negara kita."Kelazimannya kalau selepas gempa bumi kuat, akan berlaku gempa susulan skala lebih kecil dan tidak berbahaya," katanya di ibu pejabat MET di sini, hari ini.Katanya lagi, sejak gegaran yang dirasai pada 9.39 pagi tadi, pihaknya menerima beribu-ribu panggilan dari orang awam.

(Perisian SeisComp3 yang  membantu dalam pemantau aktiviti gempa bumi di seluruh dunia/Foto Asyraf Ishak)

"Pihak MET menerima panggilan dari utara, Pulau Pinang sehingga ke Johor dan kita akan melihat maklumat mereka susulan gempa kali ini."Kami juga menerima maklumat dakwaan terdapat beberapa bangunan mengalami kerosakan dan kontenta-kontena juga didapati terbalik di Pelabuhan Klang," katanya.Menurutnya, mengimbau kembali gegaran paling kuat dirasai ialah pada tahun 2004 apabila gempa bumi melanda wilayah Aceh, Indonesia sehingga mengakibatkan tsunami."Namun, kali ini sebab kejadian berlaku di atas daratan jadi kita tak jangka akan berlakunya tsunami dan untuk kesan impak kena tengok dari segi struktur bangunan," ujarnya lagi.Oleh itu, beliau menasihatkan orang ramai agar tidak panik dan mengambil langkah untuk berjaga-jaga dan tidak berada di kawasan atau bangunan yang berisiko terjejas sekiranya berlaku kejadian gempa bumi Awal pagi Jumaat, gempa bumi berukuran 6.1 pada skala richter dilaporkan berlaku kira-kira pukul 8.39 pagi waktu tempatan atau 9.39 pagi waktu Malaysia pada kedalaman 10 kilometer di Utara Sumatera kira-kira 76 kilometer barat laut dari Payakumbuh, Indonesia.


Dua produk susu formula tercemar

PUTRAJAYA, 23 Februari - Kementerian Kesihatan Malaysia (KKM) memberitahu dua produk rumusan bayi dikesan mengandungi bakteria.Ketua Pengarah Kesihatan Datuk Dr Noor Hisham Abdullah dalam kenyataan hari ini berkata produk susu berkenaan keluaran Abbott Nutrition's Sturgis dari Amerika Syarikat.Katanya, KKM mengambil maklum laporan oleh Pihak Berkuasa Dadah dan Makanan, Amerika Syarikat (USFDA) mengenai isu penemuan bakteria Cronobacter sakazakii dan Salmonella Newport."Produk rumusan bayi yang terlibat iaitu Alimentum (400g) dan Human Milk Fortifier (0.9gx50 sachets) dengan nombor batch yang dimulai digit 22 hingga 37 pada kodbar di bekas bernombor K8, SH atau Z2 serta mempunyai tarikh luput 1.4.2022 dan seterusnya."Bakteria Cronobacter sakazakii terdapat secara meluas di persekitaran dan boleh hidup pada keadaan kering seperti di dalam rumusan bayi."Jangkitan bakteria itu boleh menyebabkan meningitis atau sepsis," katanya.Menurutnya, KKM telah mengenakan tindakan penolakan (auto-rejection) di semua pintu masuk negara ke atas produk terlibat.

"Kami menghubungi pihak syarikat Abbott Laboratories (M) Sdn. Bhd. dan mengesahkan bahawa pihak syarikat telah membuat penarikan balik (recall) produk terlibat yang berada di pasaran tempatan secara sukarela serta mengambil tindakan proaktif dengan menghubungi peruncit, pengedar dan insitusi yang membeli produk berkenaan agar menghentikan penjualan produk tersebut.Oleh itu, semua peniaga termasuk peniaga atas talian yang masih mempunyai stok produk tersebut hendaklah menghentikan serta-merta penjualan dan menghubungi Pejabat Kesihatan Daerah terdekat."Ibu bapa dan penjaga pula dinasihatkan untuk mengenal pasti batch kod rumusan bayi mereka serta berhenti menggunakan produk yang terlibat dan memantau kesihatan bayi mereka."Katanya, dapatkan rawatan segera sekiranya bayi mempunyai gejala selepas meminum rumusan susu bayi tersebut.Noor Hisham berkata, KKM sentiasa peka dan prihatin terhadap perkara-perkara yang boleh mengancam kesihatan pengguna.Sebarang kemusykilan orang ramai berhubung sebarang isu keselamatan makanan, pengguna boleh menghubungi mana-mana pejabat kesihatan daerah atau jabatan kesihatan negeri terdekat atau melalui laman sesawang http://moh.spab.gov.my atau Facebook Bahagian Keselamatan dan Kualiti Makanan (BKKM) www.facebook.com/bkkmhq.


KUPTM dinaik taraf universiti penuh

PUTRAJAYA, 23 Februari - Kolej Universiti Poly-Tech MARA Kuala Lumpur (KUPTM) kini dikenali sebagai Universiti Poly-Tech Malaysia (UPTM) yang dinaik taraf sebagai Institusi Pendidikan Tinggi Swasta (IPTS) bertaraf universiti pada 21 Februari lalu.Menteri Pembangunan Luar Bandar, Datuk Seri Mahdzir Khalid, berkata selepeas lima tahun, KUPTM layak memohon untuk kenaikan taraf kepada universiti penuh daripada Kementerian Pengajian Tinggi (KPT)."Tujuan penubuhan satu lagi universiti di bawah Majlis Amanah Raya (MARA) adalah sebagai pelengkap eko sistem pendidikan tinggi MARA yang memfokuskan kepada kebitaraan perniagaan dan perakaunan."UPTM juga aktif dalam menjalankan aktiviti penyelidikan dan inovasi diperingkat nasional dan antarabangsa," katanya dalam satu kenyataan kepada media hari ini.

Jelas Mahdzir, UPTM telah membuat pembentangan permohonan naik taraf universiti penuh kepada KPT pada 1 Disember 2020."Kelulusan penubuhan universiti telah diterima daripada KPT pada 31 Mac 2021 dengan beberapa syarat sebelum pendaftaran taraf universiti penuh."Ini membolehkan nama UPTM digunakan secara rasmi dengan mematuhi syarat utama dalam tempoh 5 tahun beroperasi sebagai universiti," tambahnya lagi.KUPTM yang ditubuhkan pada 1987 dinaiktaraf kepada kolej universiti pada Oktober 2015. Sepanjang penubuhan sebagai kolej universiti, UPTM telah menawarkan 14 program Ijazah Sarjana Muda, 4 Program Sarjana dan 2 program Ijazah Doktor Falsafah. Sehingga kini, UPTM mempunyai 155 orang ketua penyelidik yang telah menghasilkan 111 projek penyelidikan serta menerbitkan 198 artikel ilmiah dalam pelbagai jurnal. Beliau berharap dengan penubuhan UPTM, dapat mendokong Pelan Pembangunan Pendidikan Malaysia 2015-2025, seterusnya melahirkan graduan bertaraf global.


Koperasi kariah masjid dan surau disaran ubah strategi perniagaan

BENTONG, 23 Februari - Koperasi kariah masjid dan surau di negara ini disarankan supaya mengubah strategi perniagaan dengan menumpukan sektor pengeluaran dan perniagaan barangan halal berskala besar yang kompetitif untuk jaminan kemudahan pengguna khususnya orang Islam.  Presiden Angkatan Koperasi Kebangsaan Malaysia Berhad (Angkasa), Datuk Seri Abdul Fattah Abdullah berkata, sehingga ini sebanyak 511 buah masjid dan surau telah menubuhkan koperasi masing-masing.  Jumlah tersebut masih lagi kecil memandangkan Malaysia mempunyai 6,300 buah masjid dan 13,000 buah surau.  "Angkasa menyasarkan sebanyak 10,000 koperasi kariah masjid dan surau ditubuhkan dalam tempoh beberapa tahun ini untuk melebarkan perniagaan barangan halal selain membantu penduduk memperoleh barang makanan yang lebih murah. "Perkara ini tidak mustahil apabila koperasi kariah masjid dan surau perlu mengamalkan konsep 'jamaah', iaitu berkolaborasi dengan semua koperasi dan peruncit Bumpitera di tempat masing-masing untuk meningkatkan pengeluaran dan pemasaran barangan halal, katanya selepas merasmikan Kedai Projek Barang Asas 100 (BA100) Koperasi Kariah Masjid Tengku Sulaiman, Ketari di sini, hari ini. Beliau yang juga Naib Presiden Ikatan Koperasi Antarabangsa Asia Pasifik (ICA-AP) turut menyarankan koperasi kariah masjid perlu meluaskan ruang lingkup perniagaan dengan melibatkan sektor peruncitan barangan halal dan pertanian untuk menangani kekurangan bahan makanan utama seperti ayam, telur dan barang tertentu selain mengurangkan tekanan kenaikan harga yang dimanipulasikan oleh pemborong atau kartel.  Justeru, katanya, koperasi kariah masjid dengan kerjasama kalangan peruncit dan pengusaha Bumiputera boleh menjadi pengeluar, pemborong dan pemasar barangan halal termasuk produk berasaskan pertanian.


Pencarian semula MH370, Malaysia tidak boleh bertindak secara sebelah pihak

KUALA LUMPUR, 22 Februari- Malaysia tidak boleh bertindak secara unilateral atau sebelah pihak dalam usaha pencarian pesawat hilang MH370, meskipun terdapat petunjuk baharu mengenai lokasi pesawat itu, merujuk dokumen kajian Biro Keselamatan Pengangkutan Australia (ATSB).Menteri Pengangkutan, Datuk Seri Wee Ka Siong berkata sebarang misi pencarian pesawat itu perlu dibincangkan bersama kerajaan China dan Australia.Perkara itu perlu selaras perjanjian dan persefahaman yang dibuat tiga negara termasuk Malaysia dalam misi pencarian pesawat berkenaan."Bukti yang boleh dipercayai mesti diperolehi. Seperti mana yang kita gunakan, sekiranya terdapat 'credible evident', bukti yang kukuh, maka kita tidak ada keberatan untuk teruskan, katanya dalam sidang media selepas merasmikan Minggu Maritim Malaysia (MMW) 2022 di Pusat Konvensyen Kuala Lumpur hari ini.

(Menteri Pengangkutan, Datuk Seri Wee Ka Siong dalam sidang media Minggu Maritim Malaysia (MMW) 2022)

Sebelum ini, Kementerian Pengangkutan menerusi kenyataan rasmi menyatakan kesediaan untuk bekerjasama dengan ATSB yang mendakwa terdapat petunjuk baharu dalam mengenal pasti lokasi MH370 yang hilang.Kenyataan ATSB itu menyebut pihaknya telah meminta pihak ketiga untuk menyemak data yang diperoleh daripada carian untuk mengesahkan semula bahawa tiada item yang menarik dikesan dalam carian sebelumnya berdasarkan dokumen Godfrey, ‘MH370 Flight Path’.Penemuan semakan itu dijangka dikeluarkan dalam beberapa minggu lagi dan menyatakan bahawa sebarang keputusan untuk menjalankan pencarian lanjut pesawat MH370 akan menjadi urusan kerajaan Malaysia.


Hubungan dua hala KL-Tashkent terus utuh pada ulang tahun ke-30

KUALA LUMPUR, 21 Februari - Hari ini merupakan ulang tahun ke-30 hubungan diplomatik antara Malaysia dengan Republik Uzbekistan. Menjengah usia tiga dekad, hubungan dua hala Kuala Lumpur - Tashkent terus mekar dengan kerjasama utuh dijalinkan dalam pelbagai bidang.Antaranya perdagangan, pelaburan, pelancongan, pendidikan serta kebudayaan. Duta Besar Uzbekistan ke Malaysia, Ravshan Usmanov menyeru lebih ramai pemain segenap industri dari Malaysia untuk meneroka peluang kerjasama dalam bidang baharu, sekali gus memanfaatkan kedudukan strategiknya sebagai pintu masuk utama ke pasaran rantau Asia Tengah. "Kebelakangan ini, jumlah syarikat dan pelabur Malaysia telah meningkat di Uzbekistan dengan jumlah terkini adalah 31, ia bukti kerjasama utuh kedua-dua negara dalam bidang perniagaan."Kebanyakan syarikat Malaysia terlibat dalam industri kimia, tekstil, perabot, elektrikal, perkhidmatan kewangan dan pelancongan," katanya ketika ditemu bual secara eksklusif oleh Berita RTM, di sini. Hubungan diplomatik Kuala Lumpur - Tashkent termeterai secara rasmi pada tarikh 21 Februari 1992. Bagi memperingati ulang tahun itu juga, satu majlis dijadual berlangsung pertengahan tahun ini dengan kerjasama Wisma Putra. Selain Uzbekistan, Malaysia juga menyambut ulang tahun ke-30 hubungan diplomatik dengan Kazakhstan, Kyrgyztan, Tajikistan, dan Turkmenistan.Malaysia merupakan negara pertama dari rantau Asia Tenggara yang mengiktiraf kemerdekaan negara bekas Soviet itu pada tahun 1992.


Belum ada keputusan rasmi pelaksanaan PT3, kata Menteri

PUTRAJAYA, 21 Februari - Kementerian Pendidikan (KPM) belum membuat sebarang keputusan rasmi berhubung pelaksanaan Pentaksiran Tingkatan Tiga (PT3) bagi tahun ini, kata Menteri Kanan Pendidikan Datuk Dr  Jidin.Radzi Jidin berkata, pihaknya kini sedang meneliti pendekatan bersesuaian berkaitan PT3 yang boleh dilaksanakan dengan mengambil kira tahap penguasaan murid."Belum ada sebarang keputusan berkaitan dengan PT3," katanya selepas menghadiri majlis pelancaran Sekolahku SEJAHTERA, di sini hari ini.Sebelum ini tular di media sosial yang memaklumkan PT3 akan diadakan semula bagi 2022 pada Oktober hingga November sekali gus menimbulkan pelbagai reaksi daripada ibu bapa dan masyarakat.

Oleh itu, katanya KPM akan mengadakan perbincangan lanjut bersama Suruhanjaya Pilihan Raya (SPR) pada esok bagi memperincikan penggunaan sekolah menengah untuk Pilihan Raya Umum (PRU) Dewan Negeri Johor tidak lama lagi."Perbincangan awal telah telah diadakan antara kedua belah pihak bagi memastikan persiapan peperiksaan tidak terganggu dan berjalan dengan baik."Ini bagi memastikan susun atur tidak diganggu kerana kita khuatir susunan indeks kedudukan pelajar dan sebagainya akan menjejaskan proses pelaksanaan peperiksaan itu nanti," katanya"Jika terpaksa guna, kita ada pendekatan yang akan kita gunakan namun begitu kita cuba elakkan kerana tempoh masa tidak banyak, hari Ahad sahaja yang ada (susun semula meja kerusi)."Meja-meja peperiksaan telah disusun atur dengan teliti mengambil masa yang lama dan rombakan kepada susun atur meja tersebut yang kemudiannya disusun balik dalam masa sehari bukan sesuatu yang mudah kerana susunan meja dan kerusi ada cara dan peraturannya," kata Radzi.SPR mengumumkan sebanyak 151 sekolah menengah telah dipilih dan akan digunakan sebagai pusat pengundian bagi PRU Dewan Negeri Johor Ke-15 .


Sekolahku SEJAHTERA perkasa nilai murni, adab dan budaya

PUTRAJAYA, 21 FEBRUARI - Kementerian Pendidikan memperkenal 14 elemen nilai kehidupan berlandaskan konsep Sekolahku SEJAHTERA sebagai satu langkah ke arah pembentukan budaya amalan baik di sekolah oleh guru dan murid.Ia merangkumi elemen seperti selamat, seronok, sihat, etika, empati, jati diri, adab sopan, harmoni, tekun, teliti, terampil, ekplorasi, rasional, dan artikulasi.Menterinya, Datuk Dr. Radzi Jidin, berkata ia bagi mengukuhkan pelaksanaan program penerapan nilai-nilai murni yang sedia ada diperingkat sekolah agar lebih berstruktur dan bersistematik."Warga sekolah akan berasa selamat, tidak terasa terancam dan seronok berada di sekolah."Malaysia dikenali dengan budaya adab sopan, jika tidak ditekankan dari generasi ke generasi maka nilai-nilai murni akan meninggalkan kita sedikit demi sedikit."Oleh itu, adab sopan perlu diteruskan tanpa mengenal usia," katanya pada Majlis Pelancaran Konsep Sekolahku SEJAHTERA, di sini hari ini.

Warga sekolah juga akan meneroka pelbagai cabang ilmu, idea dan penemuan baharu yang sentiasa berfikiran kreatif dan inovatif dalam penyelesaian masalah.Katanya, penerapan elemen SEJAHTERA bermula dari peringkat prasekolah dan berterusan sehingga peringkat menengah dan diamalkan sepanjang hayat."Konsep Sekolahku SEJAHTERA bermatlamat untuk melahirkan insan sejahtera yang menyumbang kepada kemakmuran keluarga, masyarakat, negara dan komuniti global."Penerapan elemen SEJAHTERA dalam kalangan murid perlu sokongan holistik bersama dalam dan luar sekolah bagi kesejahteraan murid.Radzi Jidin berkata, setiap aktiviti perlu diperkukuh dengan memberi fokus kepada aktiviti berpusatkan murid."Setiap aktiviti perlu berbentuk konstruktif (membina) yang menyediakan peluang untuk murid mencipta idea baharu dan meningkatkan kemahiran seperti melakukan pembentangan, melukis peta minda dan membuat refleksi."Ini akan membantu murid memahami, menghayati dan belajar daripada pengalaman mereka dan menerokai potensi diri," tambahnya lagi.Konsep ini juga bermatlamat untuk menambah baik peranan guru untuk membimbing murid dalam amalan harian.


Kelantan tidak dianaktirikan anjur SUKMA

KUALA LUMPUR, 21 Februari- Tiada sebarang unsur pilih kasih dalam pemilihan tuan rumah penganjuran temasya Sukan Malaysia (SUKMA).Demikan penjelasan Menteri Kesihatan Khairy Jamaluddin berhubung kenyataan Ahli Parlimen Muar Syed Saddiq Syed Abdul Rahman yang mendakwa negeri Kelantan dinafikan hak sebagai penganjur SUKMA oleh mantan Menteri Belia dan Sukan sebelum ini.Khairy menegaskan negeri Cik Siti Wan Kembang itu tidak pernah dianaktirikan dalam pemilihan sebagai penganjur.Malah katanya, negeri itu juga pernah ditawarkan menjadi penganjur temasya berkenaan ketika beliau menyandang portfolio Menteri Belia dan Sukan pada 2013.Tawaran itu diajukan melalui beberapa Mesyuarat Jawatankuasa Tertinggi SUKMA selepas SUKMA Perlis 2014 berjaya dianjurkan dengan cemerlang. "Mengikut penggiliran negeri penganjur, selepas Sukma Sarawak 2016, hak penggiliran penganjuran akan kembali ke negeri di Pantai Timur. Kelantan yang belum pernah menganjurkan Sukma merupakan pilihan namun kerajaan Kelantan ketika itu tidak bersedia untuk menganjurkannya atas beberapa kekangan."Kita juga semasa membuat keputusan Sukma 2018 kepada Perak dan Sukma 2020 kepada Johor turut mengalu-alukan agar Kelantan mempertimbangkan untuk menjadi tuan rumah Sukma 2022 supaya temasya sukan itu dapat dibawa kepada rakyat Kelantan,” katanya dalam kenyataan pada Ahad.Sabtu lalu, Ahli Parlimen Muar Syed Saddiq Syed Abdul Rahman dalam video TikToknya mendakwa beliau ingin ‘mengembalikan semula hak penganjuran’ SUKMA kepada Kelantan.Mengulas lanjut, Khairy yang kini Menteri Kesihatan berkata, kenyataan Syed Saddiq itu yang menerajui Kementerian Belia dan Sukan dari 2018 hingga 2020, seolah-olah memperlihatkan menteri Belia dan Sukan sebelum ini menafikan hak negeri berkenaan menjadi tuan rumah temasya sukan tersebut.


16 tangki air ditambah di kawasan terjejas di Nibong Tebal

NIBONG TEBAL, 21 Februari- Sebanyak 16 buah lagi tangki statik komuniti akan ditambah di tiga kawasan strategik dalam Dewan Undangan Negeri (DUN) Nibong Tebal. Penambahan itu menjadikan jumlah keseluruhan tangki statik di kawasan berkenaan sebanyak 32 buah, yang berupaya menangani masalah bekalan air. Ahli Parlimen Nibong Tebal, Datuk Mansor Othman berkata, kerja-kerja penambahan tangki itu ditanggung sepenuhnya oleh pusat khidmatnya membabitkan kos berjumlah RM16,000.  "Kami salurkan 16 tangki ini agar mampu menyalurkan air dengan segera kepada penduduk dalam masa terdekat bagi tempoh mitigasi masa pendek, "Untuk rekod gangguan bekalan air yang melibatkan 14 kawasan penempatan sekitar Nibong Tebal memberi kesan kepada 33 ribu penduduk sejak 2020," jelasnya kepada pemberita di Nibong Tebal pada Ahad, di Nibong Tebal, Pulau Pinang.Kebanyakan penduduk terlibat adalah mereka yang tinggal di kawasan tinggi atau dihujung paip agihan.


Kuantan 188, bakal jadi tarikan utama pelancongan

KUANTAN, 20 Februari- Menara ikonik, Kuantan 188 bakal menjadi tarikan utama sektor pelancongan di daerah ini.Timbalan Menteri Pelancongan, Seni dan Budaya, Datuk Seri Dr Santhara Kumar, berkata keunikan yang dimiliki menara itu dijangka mampu menarik lebih ramai pelancong dari dalam dan luar negara.Menurutnya, sebagai menara kedua tertinggi di negara ini, penjenamaan semula mercu tanda ikonik itu dengan pelbagai daya tarikan baharu mampu menjadikannya sebagai lokasi wajib dikunjungi di daerah ini.Malah, pelbagai aktiviti dan tarikan terbaharu seperti Skywalk, Antenna Climb, Drop Zone dan Bubble Drop mendapat sambutan terutama daripada golongan muda.  "Antara keunikan menara ini, pengunjung boleh menikmati pemandangan indah sekitar bandar Kuantan secara 360 darjah selain pelbagai aktiviti mencabar lain yang disediakan seperti mana yang terdapat di menara-menara terkenal di luar negara."Selain itu, kemudahan restoran 'atas awam' yang bakal beroperasi pasti menjanjikan pengalaman baharu kepada pengunjung," katanya pada sidang akhbar selepas Majlis Pelancaran Jenama dan Logo Baharu Kuantan 188 di menara itu.Hadir sama, Exco Kerja Raya, Pengangkutan dan Kesihatan Negeri, Datuk Seri Norol Azali Sulaiman ; Presiden dan Ketua Pegawai Eksekutif Kumpulan Hospitality 360, Datuk Indera Omar Naresh Mohan dan Pengarah Urusan Kuantan 188, Datuk Zulkifli Mohamad.Ujar Dr Santhara, melalui pelbagai daya tarikan yang ada dan promosi yang dijalankan, menara itu cukup berpotensi untuk menjadi produk pelancongan utama dan dikenali seluruh dunia."Apabila pintu sempadan negara dibuka kelak, kita jangkakan Kuantan 188 akan menerima kehadiran pelancong asing termasuk dari Asia."Selain itu, sebagai ahli rasmi World Federation of Great Towers memberi suntikan baharu dalam membawa menara ini lebih dikenali dalam kalangan pelancong antarabangsa," katanya.Sementara itu, Pengarah Urusan Kuantan 188, Datuk Zulkifli Mohamad berkata, sehingga kini sebanyak 45,791 pelawat sudah mengunjungi menara berkenaan.  Pihaknya menyasarkan 350,000 pengunjung ke Kuantan 188, bagi tahun ini.


72 Felda di Johor jadi lubuk penagih dadah

MERSING, 20 Februari- Semua 72 Felda di Johor dikesan menjadi sarang kegiatan penagihan dadah. Aktiviti itu tertumpu di kawasan Felda kerana hasil jualan kelapa sawit yang tinggi.Ketua Polis Johor, Datuk Kamarul Zaman Mamat berkata kebanyakan penagih terdiri daripada generasi kedua dan ketiga Felda. "Mereka jual sawit untuk beli dadah, mereka semua ni bekerja kebanyakannya di bidang sawit iaitu buruh dan hasil daripada penjualan atau upah digunakan untuk membeli dadah," katanya. Beliau berkata demikian selepas menghadiri Sesi Dialog bersama penduduk Felda Tenggaroh di Mersing, Johor. Seramai 58 penagih ditahan tiga hari lalu menerusi Ops Tapis yang dijalankan bersama Agensi Anti Dadah Kebangsaan (AADK) di Felda Tenggaroh, Mersing. "Dalam operasi selama dua hari berakhir semalam, kebanyakan mereka terdiri daripada generasi kedua dan ketiga FELDA, disyaki mengambil dadah jenis syabu atau 'Ice' dan hasil siasatan kita mendapati terdapat penagih tegar dan juga penagih baharu," katanya.Menurutnya polis juga mengesan kegiatan penagih dadah yang mencuri kelapa sawit berikutan kenaikan harga komoditi itu bagi membeli dadah.


Program rasmi berjalan seperti biasa, tiada keperluan bekerja dari rumah buat masa ini – Ketua Menteri Melaka

BUKIT PALAH, 20 Februari- Semua program rasmi kerajaan negeri termasuk sidang Dewan Undangan Negeri (DUN) yang akan berlangsung pada 28 Feb hingga 4 Mac depan diteruskan seperti biasa walaupun terdapat peningkatan kes harian COVID-19 ketika ini.Ketua Menteri Melaka, Datuk Seri Sulaiman Md Ali berkata perkara itu diputuskan sehingga terdapat ketetapan baharu daripada Jawatankuasa COVID-19 negeri berhubung peningkatan kes harian COVID-19 di negeri itu.Katanya, buat masa ini tiada keperluan untuk menangguhkan program kerajaan negeri atau pelaksanaan bekerja dari rumah (BDR) dalam kalangan penjawat awam.“Walaupun (varian) Omicron meningkat, namun kesemuanya dalam kategori satu dan kadar penggunaan ICU (Unit Rawatan Rapi) di hospital juga rendah. Semua berjalan seperti biasa, kita boleh teruskan bekerja secara bersemuka tiada keperluan bekerja dari rumah (BDR).“Namun, saya akan minta Jawatankuasa COVID-19 untuk berbincang dan putuskan dengan pihak Kementerian Kesihatan Malaysia (KKM), tapi sebelum itu, semuanya tetap berjalan seperti biasa sehinggalah satu keputusan dibuat,” katanya.Beliau berkata demikian selepas melancarkan Program Firmanmu Di Dadaku di Masjid Al Azim yang turut ditemani isterinya, Datin Seri Munira M Yusop.Hadir sama, Speaker Dewan Undangan Negeri, Datuk Wira Ibrahim Durum; Setiausaha Kerajaan Negeri, Datuk Zaidi Johari; Mufti Melaka, Datuk Wira Haji Abdul Halim Tawil dan Exco Kerja Raya, Datuk Rahmad Mariman serta lain-lain kenamaan.Terdahulu, beliau dan isteri tiba di perkarangan masjid tersebut kira-kira jam 6.10 pagi bagi menunaikan solat subuh bersama kira-kira 700 jemaah sempena Majlis Subuh Perdana.


Projek Bekalan Air Masyarakat, selesaikan isu gangguan bekalan air bersih di Sik

SIK, 20 Februari- Masalah gangguan bekalan air bersih yang membelenggu kira-kira 1,000 penduduk Kampung Charok Kudong dan kawasan sekitarnya di Sik kini mendapat perhatian. Projek Bekalan Air Masyarakat kini sedang dibina bagi menyalurkan bekalan air ke rumah penduduk sekitar.Pembinaan Projek tersebut dibiayai sepenuhnya oleh Pusat Khidmat Wakil Rakyat Ahli Parlimen Sik (PUSRASIK) dengan kos sekitar RM20,000. Menurut Ahli Parlimen Sik, Ahmad Tarmizi Sulaiman, projek berkenaan dijangka siap dalam tempoh dua minggu lagi. "Ia sangat memberi kelegaan kepada penduduk kampung yang pada ketika ini mereka menghadapi masalah bekalan air bersih daripada pembekal air, operator air kerana tekanan yang agak rendah. Jadi ini salah satu alternatif yang diusahakan secara bersama oleh penduduk kampung dan pejabat saya sebagai ruang untuk kita memperbaiki lagi infrastruktur air khususnya di daerah Sik ni," katanya.Bagi penduduk kampung, Izwanhadi Md Zuki, pelaksanaan projek tersebut sedikit sebanyak memberi kelegaan kepada mereka untuk melaksanakan urusan harian. "Dia terutama waktu malam, dulu tiada masalah, sekarang di Sik ni perumahan dah banyak dibangunkan, jadi tekanan air untuk sampai ni jadi perlahan..itu yang kami pun buat program air masyarakat ni," katanya.Sebanyak 15 Projek Bekalan Air Masyarakat yang diusahakan oleh PUSRASIK, Kementerian Pembangunan Luar Bandar serta pertubuhan badan bukan kerajaan ( NGO) telah dan sedang dilaksanakan di daerah Sik.


35 program UUM peroleh akreditasi penuh MQA, capai piawaian ditetapkan

SINTOK. 20 Februari- Sebanyak 35 program akademik Universiti Utara Malaysia (UUM) telah menerima akreditasi penuh daripada Agensi Kelayakan Malaysia (MQA) bagi memastikan program pengajian yang ditawarkan, berkualiti.Naib Canselor UUM, Profesor Dr Haim Hilman Abdullah berkata, antara program tersebut ialah Ijazah Sarjana Muda Sains Ekonomi dan Ijazah Sarjana Muda Pentadbiran PerniagaanKesemua akreditasi tersebut meliputi program yang telah menepati standard kualiti dan mematuhi Kerangka Kelayakan Malaysia.  "Ini menunjukkan bahawa satu pencapaian kematangan program kita yang telah teruji dan terbukti mampu memberikan pendidikan atau ilmu yang baik kepada anak-anak didik kita."Jadi kita akan terus fokus pastikan bahawa program-program akademik kita 'remain competitive' agar ianya mendahului masa, dengan kata lain apabila pelajar kita bergraduan nanti mereka dapoat merasakan apa yang mereka pelajari di dalam kuliah kita benar-benar mereka manfaatkan dalam industri atau alam kerjaya," katanya.Tambah beliau semua program pengajian yang diperakukan oleh MQA dan badan-badan autoriti memiliki kelebihan tersendiri seperti peluang penajaan dari badan-badan penaja.Dr Haim berkata demikian selepas merasmikan Majlis Sambutan Hari Pengasasan UUM ke-38 di Sintok, Kedah.